cyanic-selkie/wikianc huggingface dataset:
Plʊtɔɔ
Plʊtɔɔ (kɩɖaŋ: nɛ  ) kɛna wɩsɩ cɔɔʊ taŋgalam tɩyɩŋga nakɛyɛ. Tɩŋga ŋga kakɩla paɣlɩka yɔ ŋga lɛ Eris. Plʊtɔɔ kɛna tɩŋga cikpelaɣ nakayɩ nɛ payaɣ-kɛ nabʊyʊ taa se 134340 ɖɔɖɔ. Tɩŋga kanɛ kɩ-tɛ diamètre maɣna kilomɛtanaa 2 372 pʊtɔbʊʊ se yee pakpaɣ fenaɣ tɛ diamètre nɛ pɛtɛyɩ-kʊ tɔm naputozo taa kɔyɔ, Plʊtɔɔ kpakɩɣ napʊlɛ. Plʊtɔɔ kɛna wonuu nakʊyʊ ñɩŋgʊ ŋgʊ kɩwɛ wondu ndʊ tɩkɩla paɣlʊʊ nɛ kɩwɛ wɩsɩ cɔlɔ kpɛɛɛ yɔ. Yee pɛkɛdɩɣ kɩ-tɛ hilimiye kɔyɔ, ŋgʊ lɛ hiu ŋgʊ. Ñɩnɩya ñɩnaɣ se pana se ɛbɛ nɛ ɛbɛ pɩwɛ tɩyɩnzɩ kpeekpe taa lɛ, Plʊtɔɔ pɛlɛɣ naʊ nɛ tɩŋga kanɛ koposina wɩsɩ ɛzɩ 30 nɛ 49 kɛ tɩyɩnzɩ kpɛlɛkʊ ɛgbamɩyɛ taa. Kɩwɛ pɩlɩʊ ŋgʊ payaɣ-kʊ se Kuiper tɩyɩnzɩ nʊmɔʊ yɔ kɩ-taa. Ɖooo pɩnaɣ 1930 kɛ Amerika taa tɩyɩnzɩ kpɛlɛkɩyʊ weyi payaɣ-ɩ se Clyde Tombaugh yɔ ɛna caɩyɛ Plʊtɔɔ tɩyɩnzɩ kpeekpe taa nɛ ŋgʊ kaakɛŋna tɩŋga nakʊ ñɩŋgʊ. Kpaɣna pɩnzɩ mɩnɩŋ XX nɛ XXI taa pana tɩŋga nakayɩ nɛ payaɣ-kɛ se Eris. Eris tɩŋga kanɛ pamaazɩ-kɛ lɛ, kɩkɩla paɣlʊʊ pazɩ kɛ Plʊtɔɔ. Mbʊ yebina nɛ kɩyɛɛna fenaɣ 24 pɩnaɣ 2006 taa pakpaɣ Eris ɛzɩ ŋgʊ ɖɔɖɔ kɩkɛ tɩŋga. Pɩlaba mbʊ lɛ, pɔcɔna se ndʊ paamaɣza Plʊtɔɔ yɔɔ yɔ pɩtɛkɛ mbʊ siŋŋŋ nɛ pɛtɛzɩ Plʊtɔɔ kpaaʊ se kɩwɛɛ wondu ndʊ tɩwɛɛ ñɩɩɩ ñɩɩɩ yɔ tɩ-taa pʊyɔɔ kɛ pamaɣzɩɣ-kɛ nɛ cɛcɛsɩ sɩnɛ: 134340. Plʊtɔɔ kʊnɛ kɩ-taa wondu ndʊ pakɩlɩɣ naʊ yɔ ndʊ lɛ kaaŋ, metani (méthane) ɖɔm pɛ, lɩm pɛ nɛ azotɩ kiniidu ɖɩŋɖɩŋ. Ñɩinɩyaa mba paalɛɣ Plʊtɔɔ naʊ yɔ pa-taa kɔyɔ Greg Buchwald, Michel DiMario nɛ Walter Wild. Pɩɩkɛ Siikagoo tɩɩnzɩ kpeekpe ité taa pɩnaɣ 1909 taa. Pɩwayɩ lɛ, ñɩnɩyaa sakɩyɛ na-kʊ ɛzɩ tɔm hiu nɛ naanza (14) mbʊ yɔ nɛ pa-taa kɛlɛ Heidelberg kɔlaɣ fenaɣ 23 pɩnaɣ 1914. Pɩnaɣ 1930 taa siŋŋŋ kɛ pana Plʊtɔɔ nɛ panya-kʊ se planɛte X. Patana-kʊ yem ɛlɛ Percival Lowell ñɩnaɣna se ɛna mbʊ piyiiduu tɩŋga ŋga payaɣ-kɛ se nɛptunɩ yɔ. Pɩwayɩ lɛ, tɩyɩnzɩ kpɛlɛkɩyʊ weyi payaɣ-ɩ se Tombaugh yɔ ɛñɔɔzɩ ɛ-tɩ camɩyɛ nɛ ɛpaɣzɩ lɩzʊ fotonaa kpaɣ kɔlaɣ fenaɣ 29 pɩnaɣ 1930 taa. Ɛcɛkaɣ fotonaa mba tɔm naputozo taa ɖama yɔɔ nɛ lɛlaɣ fenaɣ 18 pɩnaɣ kʊɖumaɣ ŋga ka-taa lɛ, ɛ-lɩmaaza wolo nɛ ɛna se nabʊyʊ ciidiɣ hɛkʊ taa. Pɩla mbʊ lɛ, Lowell ñɩnɩyaa lala tasɩ ñɩnɩʊ kɛ Harvard College Observatory taa nɛ palɩzɩ ɖɔɖɔ fotonaa lakɩŋ fenaɣ 13 pɩnaɣ 1930 nɛ panacamɩyɛ nɛ petizi se tɩŋga nakayɩ wɛɛ nɛpayaɣ-kɛ Plʊtɔɔ. Tɛʊ fema lɛ, Tɩyɩnzɩ Ñɩnɩyaa kpeekpe kɩkpɛndɩɣ ŋgbɛyɛ susi kpaaa kɛ tɔm kɩfatʊ tʊnɛ. Tɩŋga kanɛ, pʊcɔ nɛ kapɩsɩɣ ka-tɩ yɔɔ kpɛlɩ kpɛlɩ nɛ pɩtɛlɛ, kaɖʊ avema looɖo nɛ ñɩɩtʊ nakʊ nɛ cɛccɛsɩ hiu nɛ lʊbɛ.
NASA lɔ ɛsɔtaa kɔlaɣ fenaɣ taa pɩnaɣ 2006 kɛ loyuu kɩluzʊʊ ŋgʊ kɩñɩnɩɣ wɩsɩ cɔɔʊ taŋgalam tɩyɩnzɩ taa yɔ, New Horizons, nɛ kɩtalɩ Plʊtɔɔ hasɩyaɖɛ fenaɣ 14 pɩnaɣ 2015. Ki-seɣa taa wɛ kilomɛtanaa 11 095 nɛ loyuu kiluzuu ŋgʊ lɛ kacalaɣ ŋgʊ ŋgʊ kɩpɩzaa kɩsʊʊ Pliitɔɔ taa camɩyɛ yɔ. Kɩkʊyɩna tɛtaa nɛ kɩtalɩ Pliitɔɔ lɛ kilomɛtanaa miliyaarɩwaa 6,4 kɩlaba.
Hɩpɔpʊ
Hɩpɔpʊ, pɩkɛ payɛ nɛ hendu teu tʊmɩyɛ, pɩkɛ minziiki ŋgʊ kɩ-taa lɛ ɖɩnaɣ se ɛyʊ kʊyʊm ɛnʊ ɛɖɩna hendu kalʊʊ nɛ ɛpaɣ ɛ-tɩ yɔɔ. Pɩkɛ ɛsakuliye tʊmɩyɛ nɛ nesi tɛɛ laɣsɩ tʊmɩyɛ nɖɩ ɖɩñɔ Etaazuunii ɛjaɖɛ taa nɛ New York, South Bronx kpaɣ pɩnaɣ 1970 alɩwaatʊ taa. Ɖɩlɩna ɛyaa kɩkpɛda mba paawɛ ageeta cikpena taa New York yɔ. Minziiki ŋgʊ kʊ-tʊmɩyɛ nɖɩ ɖɩtɩ paɣlɩ lɔŋ lɔŋ kɛ ɛjaɖɛ taa nɛ halɩ pɩtana ajɛyɛ sakɩyɛ se pɩsa nɛ pɩpɩsɩ ɛsa kuliye pɩyʊ paale. Minziiki ŋgʊ kɩ-taa peeɖe lɛ ɖɩnaɣ pilinzɩ sakɩyɛ nzɩ yɔ rap yaa Mcing, Djing, break dancing yaa b-boying, graffiti nɛ beatboxing.
Hɩpɔpʊ tɔmʊʊ lɩɣ yɔ pɛcɛla se Keit Cowboy lɩzɩna-kʊ, ɛɛkɛ payʊ kɛ Grandmaster Flash and the Furious Five. Ŋgʊ alɩwaatʊ ndʊ tɩ-taa Lovebug Starski, Keit Cowboy nɛ DJ Hollywood lakaɣna nɛ tʊmɩyɛ nɛ tɔmʊʊ ŋgʊ mbʊ pʊyɔɔ yɔ paasɩma minziiki ŋgʊ payaɣa-kʊ se disco rap.
Hɩpɔpʊ minziiki paɣtʊ tɔm paɣzɩ ɖooo pɩnzɩ 1970, alɩwaatʊ ndʊ ɛyaa kɩkpɛɛda paɣza ɖɔʊʊ sakɩyɛ sakɩyɛ New York ɛjaɖɛ taa yɔ, kɔzɩ kɔzɩ Bronx hɔɔlʊʊ taa Afrika nɛ Amerika evepiyaa. Kɛlɛ ɛyaa mba pa-taa peeɖe wɛɛ DJ waa mba minziiki ŋgʊ ɛyaa tɩŋa kaasɔɔla yɔ pɩkɩlɩna funk nɛ soul.
Payɛ kɩsɛyɩyɛ nɖɩ ɖɩyaɣ se rap, payɛ nɖɩ ɖɩlɩna Afrika nɛ Amerika ajɛyɛ taa kɛnɛ, kɔzɩ kɔzɩ Afrika hɔɔlɩŋ taa pɩkɔzɩna keɣsi maɖa cɔlɔ kɛ Afrika nɛ wɩsɩ ɖɩlɩyɛ taa ajɛyɛ taa.
Serge Beynaud
Palʊla Serge Beynaud kɛ salaŋ fenaɣ kɩyakʊ 19 wiye pɩnaɣ 1987 kɛ Yopungɔŋ tɛtʊ taa, pɩñɔtɩna Abiijaŋ tɛtʊ sɔsɔtʊ, Kotidivuwarɩ ɛjaɖɛ taa. Nabʊyʊ taa lɛ, pɛsɛtʊ ɛ-hɩɖɛ nɖɩ nɛ payaɣ-ɩ yem se Beno, Beno. Serge Beno ɛnɛ ɛ-hɩla kɩsɛsɛna ɖɔɔ nɛ a-taa kɔyɔ: L’ambassadeur du coupé-décalé, Le King et anciennement Le mannequin des arrangeurs et L'arrangeur sexinini. Ɛ-hɩɖɛ maɣmaɣ kɛlɛ se Guy Serge Beynaud Gnolou.
Ɛkɛna hendu teyu, keeɣsɩ luɖu nɛ si-teyu nɛ soo maɖʊ nɛ payʊ ɖɔɖɔ. Ɛyaa cɔŋna-ɩ ɛzɩ ɛnʊ kɩlɩɣna Afropop hendu teya taa ñʊʊdʊ yɔ nɛ payɛ nɖɩ payaɣ-ɖɩ se Kupedekale yɔ ɖɩ-taa lɛ paanɩ ɛñaŋgɩ-ɩ. Pɩnaɣ 2007 kɛ hendu teyu weyi payaɣ-ɩ se Douk Saga yɔ, ɛna-ɩ se ɛkɛna hendu teyu. Ɛna-ɩ mbʊ lɛ ɛya-ɩ nɛ etendi-i se ɛna-wɛ pɛkpɛndɩ nɛ palɩzɩ tataɣ nakayɩ nɛ etekizi.
Pɩnaɣ 2009 taa lɛ ɛmaɣmaɣ ɛɖʊ tambaɣyɛ se ɛpaazʊ e-hendu teu. Ɖeɖe nɛ sɔnɔ yee pañɩnʊ kupedekale hendu teya yaa tɩ-payaa siŋŋ kɔyɔ, nɔɔyʊ ɛɛɖɛʊ Serge Beynaud yɔɔ. Kupedekale kɛ ɛpaɣ yaa pɩtɛ hendu kɛ ɛkɩlʊ teu, ɛlɛ ekizu sidu kɛ Afropop kɛ pɩ-taa. Ɛ-caa kɛ sɔɔja nɛ pɛkɛ Pete mba. Ɖooo ɛ-pɩcatʊ taa kɛ ɛpaɣza hendu teu. Kotidivuwaɖi taa kɛ ɛpaazɩ hendu teya hendu ñɔɔzʊ nɛ pʊcɔ palɩzʊ tɩ-tatasɩ.
Pɩnaɣ 2009 kɛ ɛmaɣmaɣ été e-hendu nɛ ɛlɩzɩ tataɣ ŋga ɛya-kɛ se Kouma lébé yɔ. Pɩnaɣ 2012 kɛ ɛlɩza ŋga payaɣ se Seul Dieu yɔ yaa Ɛsɔ ɖeke yɔ. Serge Beynaud cɔʊ kupedekale nɛ Afropop pɛ-hɛkʊ taa. Mbʊ yebina nɛ ɛpɩzʊ eluki hendu sakɩyɛ ndɩ ndɩ nɛ ɛhaɣ hendu teya lalaa ɛzɩ: DJ Arafat, Debordo Leekunfa, Bebi Philip, DJ Mix 1er, Molare yɔ. Ɛ-kalaɣ tataɣŋga payaɣ-kɛ se Ɛsɔ ɖeke yɔ, ɛɛlɩza-kɛ saŋgayɩŋ fenaɣ kɩyakʊ hiu ŋ,gʊ wiye pɩnaɣ 2010. Mɩsɩkʊm fenaɣ kɩyakʊ 27 wiye pɩnaɣ 2014 kɛ ɛtasa lɛɛka lɩzʊ nɛ ɛyaa-kɛ se Talehi. Pʊwayɩ kɛ ɛtasa lɩzɩʊ nakayɩ nɛ ɛyaa-kɛ se Seul le taf paye.
1944
Pɩnaɣ '1944 kɛ pɩnaɣ 1944 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1944 kɛŋna 44 ñɩŋga. Kɛwɛ pɩnzɩ 1943 nɛ 1945 hɛkʋ taa. =1944 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Ɛbɛ cɔlɔ pɩlɩɣna nɛ piyozuu ɛyaa
Ɛbɛ cɔlɔ pɩlɩɣna nɛ piyozuu ɛyaa
Ñaɖɩŋ ɩɩcakɩ yem nɛ itulúú. Pɩlɩɣna se: -	nɔɔyʋ cakɩ yem lɛ, esuu lɛlʋ fetiyetoko se pɩ̀lakʋʋ ɛzʋnɔ nɛ ɛzʋnɔ yɔ, yee mbʋ ɛkɛ ɛzʋnɔ nɛ ɛzʋnɔ (se etomnaɣ taa wɛɛ ɛzɩma yee, ɛ-lɩmaɣza kɛ wena nee, e-feteenim taa ɖɔŋ ɛzɩma yee, ɛ-wɛtʋ wɛ nna samaɣ taa yee, pp.) -	Ɛyaa lalaa kɩjɛʋkɛzʋʋ nɛ ɛyaa hɛkʋdaa tʋkaɣlabʋ (ɛyʋ lɛlʋ fetiyetokosuu, tomnaɣtɔlɩm yɔɔ pɛyʋʋ, mʋzʋŋ wɛʋ, ɛyaa lalaa kɩɩgàtʋʋ, ɛyʋ lɛlʋ koluu, halʋ niɣzuu, ɛsɔsɛʋ yɔɔ ɖamakɩɩnɩnaʋ, nabʋyʋ yɔɔ tɩnʋʋ ɖulum, kɩmaŋkɩɩwɛʋ, mulum, pp.) -	Ɛyʋ maɣmaɣ wɛtʋ kɩɩcɔlʋʋ (toovenim kɩɩyɔɔdʋʋ, pɩdaaɖena akele, ŋdana ndʋ yɔ ŋna-tʋ, hiluu, ɛsɩyɛɖʋʋ, ɛzɩsɛmɩyɛ, kujoŋjoŋ, ɛyʋ lɛlʋ sɩʋ ña-taa, lidaʋ fɛyɩ, kewiyitu ñɩnʋʋ paa pipiyiɣ yaa pɩsɛɣ, sɔɔndʋ, mʋzʋŋ wɛʋ, kirikiri tɔm...); -	Ɖamakɩɩnɩnaʋ tɔm natʋyʋ yɔɔ (pɩɩcɔʋnɛwɛ, pɩlakɩ lɛlʋ fɛyɛ...); -	Ɖamayɔɔdɩnaʋ tɔɖɔɔ ɛyaa hɛkʋdaa (paa weyi lɛ maɣzɩɣ lɛlʋ yɔɔ ndʋ ɛsɔɔlaa yɔ/ŋgʋ ndʋ ɛmaɣzɩɣ yɔ ndʋ tɛkɛnɩna toovenim, pɩɩcɔʋnɛwɛ/nɔɔyʋ ɛɛtasɩɣ lɛlʋ ndʋ nɩʋ ...); -	Kewiyaɣtʋmalabʋ taa ɛɛtʋʋ nɛ demokrasii tɔɖɔɔ (tʋma sɔsɔna taa nɔɔnumtaʋ, paahɔŋ nɔɔyʋ naŋgbaŋgʋʋ, paɣtʋ tatasɩ ɖoŋ wɛnaʋ, kʋñɔndʋtʋ, tɔsʋʋ nɩmaʋ taa kolokaɣ labʋ sè pɩdaaɖɩɣnam ...); -	Ɛjaɖɛ pɩsɩɣna wayɩ -	Maañaŋwaa nɛ kazʋʋlewaa ñɛwɛ ɛjaɖɛ taa nɛ pɛ́tɛ́zɩɣ́ kámásɩ, kámásɩ ñatʋlɩ pɔŋ ñaa, nɛ yoyaa taa ɖondɩnaa ñapɩsɩna tɔsʋʋ pa-ñɩm
Kuduyuu tɛɛ minziiki
Kuduyuu tɛɛ minziiki, pɩkɛ hendu teuu tʊmɩyɛ nɖɩ ɖɩkɛ hikasi wondu pɩyʊ, ɖasɩ, kuwiviri yaa mabʊ kɛlɛ paa hɔɔlʊʊ ŋgʊ lɛ nɛ kʊ-tʊmɩyɛ tʊ. Nabʊyʊ taa tiluu nabʊyʊ ɛkpɛndɩ nabʊlɛ taa yaa nabutozo taa pɩcɛlɩna hikasi cɔlɔ kɔyɔ pɔtɔŋ se pɩkɛ kuduyuu tɛɛ soo, pɩcɛzɩ pʊyɔɔ kɔyɔ pɛtɛzɩɣ yɔɔdʊʊ yem soo.
Ɛyaa naalɛ, naatozo, nananza, kagbanzɩ, loɖo, lʊbɛ, lutozo, nakʊ nɛ hiu tʊmɩyɛ laɣsɩ kaapɔza pʊ-tʊmɩyɛ tɩnaa cɔɔlɩyɛ paɣtʊ, tiluu, mabɩtʊ pɩlɩna soo wondu cɔlɔ, kɛlɛ ɛyaa ŋñɩɩ pɩzɩna tʊmɩyɛ nɖɩ pɛ-tɛ alɩwaatʊ ndʊ tɩ-taa. Tɔmpiye kuduyuu tɛɛ soo lɩ kpaɣ baroki alɩwaatʊ taa, pɩkɛ tɩ-teyaa paɣtʊ se petee-tʊ pa-taa pa-taa yeke.
Wonuu paɣlaka
Tomnasɩ kpɛlɛkʋʋ lɛɣtʋ pilɩʋ taa lɛ, mbʋ payaɣ se wonuu paɣlɩka yɔ, pɩkɛ paɣlaka wena pamaɣzɩɣna se pana wonuu nakʋyʋ tɛ walnzɩ yɔ.
Tʋʋzʋʋ kpɛlɛkʋʋ tɛ lɛɣtʋ pɩlɩʋ ta ɖɔɖɔ lɛ, wonuu paɣlaka pamaɣzɩna wonuu yaa loniye naɖɩyɛ tɛ walanzɩ.
Mbʋ ɖɔɖɔ pakpakɩɣ wonuu nakʋyʋ tɛ ɛsɩndaa tɛ pɔlɔkʋ nɛ pamaɣzɩna kɩ-walanzɩ hɔɔlɩŋ naalɛ taa kpaagbaa.
Tʋʋzʋʋ kpɛlɛkʋʋ lɛɣtʋ pɩlɩʋ taa lɛ, ɖeyi ɖeyi lɩzʋʋ kpɛlɛkʋʋ loniye hɔɔlʋʋ nakʋyʋ tɛ wonuu paɣlaka kɛna kɩ-kɩmaɣzʋʋ. Ñɩnɩyʋ sɔsɔ, ɖajaa Henri-Léon Lebesgue tɛ lɩmaɣzɩyɛ kɛlɛ.
Tɔɔnaɣ yɔlʊʊ
Tɔɔnaɣ yɔlʊʊ kɛna wɛtʊ ndʊ tɔɔnasɩ nzɩ ɛyʊ tɔwaa yɔ sɩlɛɛzʊʊ yɔ. Yɔlʊʊ mbʊ pɩlɩɣna ñɩɣtʊ ɖoŋ ñɩndʊ natʊyʊ naŋgɩɣna-sɩ kpɛlɩ kpɛlɩ kɛ ɛyʊ lotu taa. Palɩzʊ tɔɔnasɩ yɔ lʊʊ tɔbʊʊ camɩyɛ kɔyɔ, pɔtɔŋ se pɩkɛna ɖɔnɛ nɖɩ ɖɩ-yɔɔ tɔɔnasɩ ndɩ ndɩ tɔɔʊ tɩŋgʊna nɛ sɩpɩsʊ ɛyʊ taa anaɣm ŋgʊ kɩcalʊ tomnaɣ kpeekpe yɔ. Tɔɔnasɩ yɔlʊʊ pʊnɛ pɩlakɩ tɔɔnaɣ yɔlʊʊ ajɔɔla taa,ajɔɔla ana a-taa nɛlɩm kabaɣ. Ɛyʊ tɛ lɛ, ɛlotu taa kɛ tɔɔnaɣ yɔ lʊʊ mbʊ pɩlakɩ pɩtɩŋga ɛlɛ tɛtɛkpɩna tɛ lɛ, pɩwɛ ndɩ. Mbʊ pʊyɔɔ yɔ, tɛtɛ kpɩna naayɛ wɛɛ lɛ, atɔkɩ atɛ lɛ ɑɖaɣnɩ hoowu a-nɔs i taa nɛ atasɩ tɔɔʊ mʊnʊnʊ. Tɔɔnaɣ yɔlʊʊ kɛna ɖɔɖɔ ɛzɩ tɔɔnasɩ keŋgelem keŋgelem naŋgʊ se pɩpɩsɩ mʊnʊnʊ camɩyɛ yɔ.
Pʊcɔ nɛ tɔɔnaɣ keem pɩsɩ anaɣm lɛ, pɩwɛɛ se pɩtɩŋna nʊmɔʊ ŋgʊ payaɣ-kʊ tɔɔnasɩ yɔlʊʊ yɔ. Kacalaɣ tɔɔnaɣ yɔlʊʊ paɣzʊna nɔɔ taa. Peeɖe lɛ, kela yɔtʊʊ yaa kpatʊ yɔbɩ yɔbɩ tɔɔnasɩ nzɩ sɩkaɣ tibu lotiu taa yɔ. Pʊcɔ nɛ tɔɔnasɩ nzɩ sɩtalʊʊ hiluu taa lɛ, ndaɣlɩm lakɩ pɩ-tʊmɩyɛ ɖɔɖɔ. Mbʊ pʊyɔɔ yɔ, ndaatʊ ndʊ tɩtaɣ tɔɔnasɩ lɛ, pɩsɩŋna nɛ sɩtɛzɩ yɔlʊʊ camɩyɛ lotu taa. Lotu taa lɛ, naŋgɩyʊ taa nɛ pɩdʊʊ nakʊyʊ nɛ kisiduu tɔɔnasɩ taa lɛ sɩnaŋgʊʊ camɩyɛ. Lotaa hɔɔlɩŋ ndɩ ndɩ ɖʊʊ i-tɛ ajɔɔla nɛ tɔɔnaɣ yɔ lʊʊ tɛzʊ labʊ ɖeu. Kʊlɔɔʊ tɔʊ kɩ-ajɔɔla wena awɛ kɔtɩɩɩ yɔ kɛ tɔɔnasɩ taa ɖɔɖɔ. Pɩtasɩ ɖɔɖɔ lɛ, ajɔɔla naayɛ wɛ ñɩmɩŋ yaa leleŋ nɛ pɩtɩŋga pisidu nɛ tɔɔnaɣ taa anaɣmna tɩŋga lɩɩ nɛ pɩkaza asuluma wena yɔ, alɛ ñaalɩɩ.
Tɛtɛ kpɩna tɛ lɛ, paayɔɔdʊ tɔɔnasɩ t yɔlʊʊ tɔm mbʊ pʊyɔɔ yɔ, pɩtataana-yɛ. Pɩtɛlɛ, tɩŋ nɩɩyɛ ñɛwɛna pɩtɛ lakasɩ. Tɩŋ nɩɩyɛ sʊʊ lɛɛŋ yaa ɩkpaɣ lɛɛŋ nɛ ɩñɔʊ-ɩ. Tɩŋ ɩnʊ payaɣ-ɩ se nandʊ tɔɔyaa tɩŋ. I-taa kɔyɔ kpɛŋgbɛɛsɩ. Kpɛŋgbɛka sʊʊ tɩŋ ajɔɔla tɩna taa nɛ sɩñɔʊ kaɖɩbɔnɩ nɛ sɩ paɣlʊ pɩyele tɩʊ ñawɩlʊ nɛ kɩwɩlʊ.
1945
Pɩnaɣ 1945 kɛ pɩnaɣ 1945 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1945 kɛŋna 45 ñɩŋga. Kɛwɛ pɩnzɩ 1944 nɛ 1946 hɛkʋ taa. =1945 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Sotubɔɔ
Sotubɔɔ kɛ Togo ɛjaɖɛ taa maalika nakɛyɛ nɛ kɩwɛ Sogoɖɛyɩ tɛtʊ taa. Sotubɔɔ egeetiye taa tɛtʊ sɔsɔtʊ. Tɛtʊ tʊnɛ tiposina Sɔgɔɖɛyɩ tɛtʊ ɛzɩ kilomɛtanaa 284 yɔ nɛ wayɩ nɛ wayɩ kɩgalʊʊ ŋgʊ pakalaa yɔ, pɩnaɣ 2014, ɛyaa tala ɛzɩ 22 721 yɔ.
Ɛbɛ laba nɛ payaa tɛtʊ tʊnɛ se Sotubɔɔ? Hɩɖɛ ɖɩnɛ ɖɩlɩna peeɖe pɔɔ nakɛyɛ hɩɖɛ yɔɔ. Pɔɔ ŋga kɛwɛ sotu kamaɣ fɛyɩ, mbʊ yebina nɛ payaa peeɖe se Sotubɔɔ: Sotu nɛ pɔɔ pɩlabɩna Sotubɔɔ. Wɩsɩ ɖɩlɩyɛ taa lɛ Haŋgayɩ pɔɔ wɛna.
Tɔmʊʊ nakʊyʊ wɛɛ nɛ kɩɩsɔʊ Sotubɔɔ caanaʊ tɔm taa. Ŋgʊ lɛ se saŋayɩŋ fenaɣ loɖo pɩnaɣ 1965 kɛkpɛtɛsaɣ nakɛyɛ laba maalika ŋga ka-taa, lɔɔɖa naalɛ naayɛ kata ɖama nɛ ayele asʊʊ samaɣ nakɛyɛ taa paaɖɩɩna paʊ nɛ ɛyaa 125 hiu sɩm.
Rɔɔm
Rɔɔm kɛna sʊlʊm mbʊ pɩlɩna Amerika ɛjaɖɛ taa yɔ. Sikiɖi kɛ pañɩŋgʊ camɩyɛ nɛ pɩla patɩza sʊlʊm pɩunɛ. Sɔsɔɔna tʊma taa rɔɔm wɛɛ pɩtasɩna hayɩm taa ñɩŋgʊ. Hayɩm taa ŋgʊ lɛ, fɩnfɩnaa kɛ palakɩ-kʊ. Papɩzʊ peyele rɔɔm ŋgʊ kelekele kɩhʊlʊmɩ mbʊ yaa paɖʊ kɩ-taa sɔzɩŋ hatʊnatʊyʊ yaa pee nɛ pɩtasɩ wɛʊ ɖeu. Alɩwaatʊ ndʊ kɩwɛʊ muzulee. Rɔɔm kɛna sʊlʊm ɖoŋ ñɩmbʊ nabʊyʊ. Hɩɖɛ ɖɩnɛ ɖɩ-ɖɩlɩyɛ wɛ cɩkpɛndʊ. Fransɩ mba tɔŋ se peeɖe ɖɩlɩna pɩnaɣ 1687. Ɛlɛ Aŋgilisi mba cɔlɔ ɖɩɩwɛɛ ɖooo pɩnaɣ 1654. Ñɩnɩya tɔŋ paapɩla ɛzɩma yɔ hɩɖɛ naɖɩyɛ kɛ pɛsɛtaa.
Hɩɖɛ nɖɛ lɛ rɔmbuliyɔ yaa rɔmbusiyɔ nɛ pʊtɔbʊʊ se you. Sʊlʊm ɖoŋ ñɩmbʊ pʊnɛ, fɩnfɩnnaa kɛ palakɩna-pʊ. Panaŋgʊ-kʊ mununu nɛ pacatɩ-kʊ camɩyɛ piyele pañɩŋ-kʊ nɛ kɩ-tɛ feveku yaa sɔŋgaɣ ŋga kalɩʊ yɔ, ŋga pɛcɛyʊ. Fɩnfɩnaa pʊʊ nɛ pɛsɛtɩ-wɛ lɛ, pakpakʊ-wɛ nɛ lɔɔɖa sɔsɔna powona tʊmɩyɛ ɖɩlaɖɛ. Patalʊ lɛ pañalɩ-wɛ, pakayɩ camɩyɛ nɛ pɛsɛtɩ nɛ paɖʊ fɩnfɩnaa moti taa. Pɩsa nɛ pɩnaŋɩ camɩyɛ lɛ, pɔyɔɔyɩɣ lɩm ɖoŋ ɖoŋ. Lɩm mbʊ pɩlɩʊ mbʊ yɔ, paɖʊ-pʊ toonoonaa taa pɩla ɛzɩ efemiye yɔ ɛlɛ paɖʊ pɩ-taa lɩm kɩñɩŋgɩm nabʊyʊ pʊwayɩ lɛ, posuu kpalabanaa taa.
Paasuna nesi ɛlɛ pɩwɛʊ moti nakʊyʊ taa nɛ pitiki kpalabanaa taa ɖɛfɛɛɛ. Fɩnfɩnaa sɛndʊ ndʊ tɩkazʊ yɔ, paɖʊ-tʊ momoɖe nɖɩ ɖɩhaɣ feveku yɔ ɖɩ-taa. Fɩnfɩŋ lɩna Azii ɛjaɖɛ taa nɛ pɩnzɩ mɩnɩŋ VIII taa nɛ Arabu waa hayaɣna-kʊ pɩkɔɔ Ɛsɩpañɩ ɛjaɖɛ taa mba wona-kʊ Amerika tɛtʊ taa pɩnaɣ 1493. Pɩɩkɛna alɩwaatʊ ndʊ Christophe Colomb pɩsaɣ peeɖe nabʊlɛ taa yɔ. Fransɩ ɛjaɖɛ taa pɛkpɛlɛkʊ rɔɔm saʊ yɔ, ɛsɔsɛtʊ tʊ weyi payaɣ se layʊ Labat yɔ, ɛnʊ wɩlana-wɛ. Layʊ ɛnɛ ɛɛcaɣ Antiyi ɛjaɖɛ taa, Amerika tɛtʊ taa. Pɩɩkɛna pɩnzɩ 1722 taa. Papɩzʊ pɔñɔɔ rɔɔm yem yaa palabɩna tɔɔnasɩ nasɩyɛ se sɩhʊʊ camɩyɛ.
Pierre Paul Rubens
Pierre Paul Rubens wena yatʊ wɛ ndɩ ndɩ. Pɛlɩzɩ yatʊ taa lɛ Pierre Paul Rubens, Neyɛrɩlandɛɛ taa lɛ Petrus Paulus Rubens 1 yaa Peter Paul Rubens nɛ Pietro Paolo Rubens. Palʊla-ɩ mɩsɩkʊm fenaɣ 28 wiye kɛ Siegani tɛtʊ taa pɩnaɣ 1577 nɛ ɛsɩ Anvɛri tɛtʊ ta kɛ ɖomaɣ fenaɣ kʊyʊʊ wiye pɩnaɣ 1640 ɛɛwɛna pɩnzɩ 62. Pierre Paul Rubens kɛna tɔlʊm tayʊ weyi ɛ-tʊmɩyɛ taa ɛɖɩɩzʊ ɛyaa yɔ. Nesi tɛɛ tʊmɩyɛ ɖɩlɖɛ naɖɩyɛ ɖʊna-ɩ nesɩ nɛ pɩsɩna-ɩ nɛ ɛlakɩ ɛ-tʊma ndɩ ndɩ sakɩyɛ camɩyɛ. Anjaʊnaa yaa kɩlɛmɩŋ weyi ɛlɩzʊ yɔ, ɛɛcakɩ nɛ ɛlɩzʊ pɩtɩŋga caɣcaɣ ɛlɛ ɛlɩzʊ-wɛ kuɖum kɛ yem.
Ɛzɩ ɛmaɣmaɣ ɛɛtɛm yɔɔdʊ yɔ, sise pɩfɛyɩ se ɛyʊ ɛcaɣ se elesi alɩwaatʊ se ɛlɩzɩ pɩtɩŋa tete mbʊ. Mbʊ yebina nɛ ɛlɩzɩ kɩlɛmɩŋ ɛzɩ 1403 yɔ. Ɛ-tʊmɩyɛ taa caɣ wɛʊ ɛzɩ tɔlʊm tayʊ lɛlʊ weyi vpayaɣ-ɩ se Michel Jaffé yɔ. Ɛlɩza cɔɔcɩnaa taa kɩlɛmɩŋ sakɩyɛ nɛ ɖooo lɔŋ taa sɩwaa ɖɔɖɔ cabɩ. Ɛtɔsɔɔ lɔŋ taa sɔdɩŋ sɔsɔŋ yɔɔ ɖɔɖɔ. Payaɣ ɛ-caa se Jan Rubens nɛ e-ɖoo kɔyɔ Maria Pypelinckx. Ɛwɛna ɖalʊ kʊɖʊm nɛ kɔɔkʊɖʊm nɛ payaɣ-wɛ se Philip Rubens nɛ Christine von Diez. Ɛwɛna halaa naalɛ Isbelle Brant ( 1609 – 1626) nɛ Hélène Fourment ( 1630 – 1640) nɛ Hélène lʊlɩna-ɩ pɩɣwa kʊɖʊmaɣ, ŋga payaaɣ se Albert Rubens. Payaɣ ɛ-wɩlɩyaa sʊsa se Tobias Verhaecht (1561-1631) nɛ Otto van Veen (1594-1598).
Ɛsɔ Tɔm kɩbandʊ tɩŋɩyaa ŋgbɛyɛ
Ɛsɔ Tɔm kɩbandʊ tɩŋɩyaa ŋgbɛyɛ, pɩkɛ Krɩstʊ Ɛsɔ sɛtʊ ŋgbɛyɛ. Tɔmpiye ɛsɔ tɔm kɩbandʊ tɩŋɩyaa ŋgbɛyɛ lɩna yʊsɩyʊ tɔmʊʊ cɔlɔ mbʊ se Ɛsɔ Tɔm kɩbandʊ tɔmpiye cɔlɔ. Pɩkɛ Ɛsɔ sɛtʊ ŋgbɛyɛ nɖɩ ɖɩñɔɔ pɩtɩŋna pɩɣyɩyaa lɛɛzɩtʊ lɩmaɣzɩyɛ cɔlɔ pɩtɩŋna Luther yɔɔ kpaɣ pɩnzɩ 1520 wɛɛ taa nɛ kɩkɛ pɩɣyɩyaa cɔɔcɩ. Ɛsɔ Tɔm kɩbandʊ tɩŋɩyaa ŋgbɛyɛ, ɛyaa mba pɛkɛ Ɛsɔ tɔm susiyaa kɛ agbeɣla sɔsɔna ɛsɩnda. Pa-paɣtʊ taa lɛ ŋmʊwa nɛ ŋtisi kɔyɔ pʊmʊna se pɔsɔŋ Ɛsɔ tɛ lɩm kiɖeɖem kɛlɛ pamɩsɩ-ŋ lɩŋamʊʊ taa nɛ pɩñalɩ ñɔ-yɔɔ kʊwɛkɩm tɩŋa. Pɩkɛ sɔnzɩ nzɩ ɛ nɛ cejewa lɛɛna pɛkpɛndʊʊ yɔ.
Kpaɣɖɩŋ sakɩyɛ ɖɛwa, kɛlɛ mekizaa waa mba, pʊ-tɔbʊʊ se pɩɣyɩyaa pekpeli agbeɣla sɔsɔna sakɩyɛ nɛ payaa-yɛ se Ɛsɔ Tɔm kɩbandʊ tɩŋɩyaa tɛ ɛyaa, pɛwɛɛ pa-tɩ yɔɔ fɛɛɛ, pɔ-tɔm wɛɛ ndɩ nɛ pɔsɔɔlɩ pʊtɔdɩyɛ naʊʊ tɔm pɩkɩlɩ cɔɔcɩ naa lalaa. Kpaɣ pɩnaɣ 2014 mbʊ yɔ pakalɩɣ ŋgbɛyɛ nɖɩ ɖɩ-ɛyaa kɔyɔ patalɩ tɔm mʊyaa ɛzɩ miiliiyɔɔ waa 600 kedeŋa kpeekpe taa.
Kiɖe tɛɛ lɛ, lɛɛzɩtʊ lɩmaɣzɩyɛ taatukuna cɔɔcɩ naa yaa politiki tɔm, pɩɩkɛ ɛsɔ tɔm yɔɔ maɣzɩm piŋ tɔm. Ɛsɔ yɔɔ tisuu lɩmaɣza kaakɛna Luther (pɩnzɩ 1483-1546) ɛnʊ weyi ɛgbaɣ lila huɖe taa yɔ, huɖe nɖɩ Pierre Valdo kaatɛma ñɔɔzʊʊ yɔ kpaɣ kpaɣɖʊ 12 tɛmtʊ alɩwaatʊ taa Fransɩɩ ɛjaɖɛ taa yɔ, Itaalii nɛ Suwisi, John Wyclif (pɩnzɩ 1320 ŋtalɩ 1384), Angletɛrɩ nɛ Jan Hus (pɩnzɩ 1369 ŋtalɩ 1415) kɛ Prague nɛ Bohême. Kɛlɛ ɖacaa papa kizi cɛlʊʊ Ɛsɔ tɔɔnaɣ Luther kɛlɛ ɛlɛ nɛ ɛ-tɔm sɔɔlɩyaa papɩsɩ pa-tɩ Luther ŋgbɛyɛ tɩnaa.
Tɛtʊ putuuɖe hadɛ ñɩŋgʊ
Tɛtʊ putuuɖe wɛna hɔɔlɩŋ nɩnza: wɩsɩ ɖɩlɩyɛ, wɩsɩ ɖɩɖʊyɛ, hayʊ kiŋ nɛ hadɛ kiŋ. Tɛtʊ putuuɖe hadɛ ñɩŋg kɛna hɔɔlʊʊ ŋgʊ kɩha siɣye nɛ hayʊ ñɩŋgʊ yɔ. Hadɛ kiŋ wɩlʊ Fransɩ ɛjaɖɛ taa wɩsɩ siiu. Ɛlɛ pɩkɛ Amerika taa kɔyɔ, pɩkɛna Etazunii taa nɛ hadfɛkiŋ ajɛya yaa ɖɔɖɔ ajɛya wena awɛ tanim sɔsɔm taa yɔ. Alɩwaatʊ ndʊ payɔɔdʊ ɛjaɖɛ naɖɩyɛ tɔm yaa pɩkɛ hɩɖɛ sɔsɔyɛ naɖɩyɛ tɔm ɖɔɖɔ kɔyɔ, papaazʊʊ maɣna abalɩ mayaɣ. Ɛlɛ pɩkɛ yem kɔyɔ, mayaɣ cikpelaɣ kɛ pamaɣna.
Tabu Ley Rochereau
Tabu Ley Rochereau kɛna Koŋgo ɛjaɖɛ taa hendu teyu, mʊsɩ laɖʊ nɛ manzʊmalɩ sɔsɔ nɔɔyʊ. Palʊla-ɩ kamɩŋ fenaɣ kɩyakʊ 13 wiye pɩnaɣ 1940 kɛ Pagata tɛtʊ taa. Ɛsɩba kamɩŋ fenaɣ kɩyakʊ 30 wiye pɩnaɣ 2013 kɛ Pruksɛɛlɩ tɛtʊ taa. Payaɣ ɛ-caa se Pascal Emmanuel Tabu Ley. Pascal Emmanuel Sinamoyi Tabu halʊ kɛ payaɣ se Georgette Mowana (ɛsɛɛ se« Tété »). Pa-naalɛ pɛwɛna pɩya kagbaanzɩ nɛ mba yɔ: Blackson Matthieu, Mireille-Esther, Colette, Gisèle nɛ Isabelle. Ɛɛsɔɔla halaa tɔm kpem nɛ ɛtasɩ nɔɔyʊ kpaɣʊ, ɛlɛ yɔ Sayiri ɛjaɖɛ taa pɩnaɣ 1969 taa palɩza pɛlaa taa pɛlɔ maŋgbaɖa weyi payaɣ-ɩ se Jeanne Mokomo yɔ. Ɛna-ɩ paɖʊ hɔʊ nɛ pɩwɛɛna pɩya looɖo. Pɩya nzɩ, nzɩ yɔ:  Carine, Laty, Bob, Abel, Pegguy nɛ Flore.
Paarii aseɣɖe tɔm heyiya aseɣɖe takayaɣ nakayɩ taa tɔm yɔɔdʊ size: hendu teyu Youssoupha tɔŋ se tɩmʊ tɩŋgʊna liɖe; koŋgoo ɛjaɖɛ taa hendu teyu weyi payaɣ-ɩ se Tabu Ley Rochereau yɔ, ɛ-caa kɛ ɛkpaɣa. Ɛwɛɣna pɩya ɛzɩ 35 yɔ. Pɩla mbʊ nɛ Yousoupha lɩzɩ tataɣ nakayɩ nɛ emuku-wɛ nɛ ɛyaa-kɛ "Les Disques de mon père".
Agoza fenaɣ kɩyakʊ lʊbɛ ŋgʊ wiye pɩnaɣ 2012 taa Yousoupha nɛ Tabu Ley pete hendu kɛ santaɖaʊ ŋgʊ payaɣ-kʊ se Olimpia yɔ kɩ-taa. Papy MBoma naʊ taa siŋŋŋ lɛ, Tabu Ley pɩya wɛʊ ɛzɩ 120 kɛ mbʊ yɔ. Tabu Ley Rochereau sɩba kamɩŋ fenaɣ kɩyakʊ 30 wiye, mazaɣ nakayɩ wiye pɩnaɣ 2013 kɛ Pruksɛɛlɩ tɛtʊ taa ɛɛwɛna pɩnzɩ 73.
Kɩlaʊ
Kɩlaʊ yaa wazaɣ kɛna lakayaɣ ŋga kɔ-yɔɔ pɩtɩŋgʊna nɛ nabʊyʊ wɛɛna wazaɣ yɔ yaa pɩwɛɛ kelekele yɔ. Paalaɣ kɩlaʊ lɛ, pahaɣ wondu ndɩ ndɩ pɩkɩlɩna tɔɔnasɩ, ɖaɣ simaszi (kelima, sʊŋ, halikukunaa) yaa ɖaɣ kpɩna (pʊŋ, heŋ, naŋ...), ñɩɣlɩm wondu ndɩ, nabʊyʊ taa awayɩ wondu yaa awayɩ simasi. Kɩlaŋ nɩɩyɛ lɛ, ɛyaa kpem kɛ palaɣ. Kɩlaʊ ɖeɖe naaʊ mbʊ yɔ, ɛsɔnaa nabayɩ yaa akaɔlɔma naayɛ kɛ palaɣ-kʊ. Calɩm kɩlaŋ kɩlɩna tɔyʊ. Alɩwaatʊ ndʊ palaɣ tɔɔnasɩ tɛ kɩlaŋ yɔ, pɔyɔɔdʊ se pelizu lɩm.
Pɩkɛna tɛtʊ haʊ, kuduyu maʊ, nʊmɔʊ ɖɛʊ yaa ɖɔɖɔ ɖɩwaɣ sʊʊ ɖeɖe kɛ pakɩlʊ lɩm mbʊ pilizu. Palaɣ kɩlaŋ kɛ yem. Nabʊyʊ cɛyʊna nɛ palaɣ-ɩ. Ɛyʊ wezu caɣʊ taa lɛ, tɩlasɩ ndɩ ndɩ talɩɣna-ɩ nɛ ɛwazɩ. Ɛwazʊ nabʊyʊ taa se ɛwɛɛna ñʊʊ leleŋ, ɛ-yɔɔ ɛcɛ yaa ɛsɛɛna ɛsɔ yaa agɔlɔma se alabaɣlɛ. Kɩlaŋ nɩɩyɛ wɛɛ lɛ, palaɣ-ɩ se pɩkʊ nabʊyʊ ɛlɛ mbʊ pɩkazʊ se pɩwazʊ yɔ, pɩɖɔɔ nɛ pɩwɛ ɖeu pɩkɩlɩ. Kɩlaŋ nɩɩyɛ ñɔɖɔɔnʊ kɩdɛkɛdɩm yaa pɩɖaŋgʊ-pʊ se pɩkɔɔ. Wazasɩ nasɩyɛ ñɛwɛɛ lɛ, sɩsɩŋna ɛyʊ kɛ tʊmɩyɛ taa yaa sukuli taa yaa ɖɔɖɔ sɩɖaŋgʊ ɛyʊ kɛ you taa.
Ageeta nɛ haɖaa ndɩ ndɩ taa ɛzɩ Kɩrɛsɩ taa kɛ mbʊ yɔ, tɛtɛ kpɩna kɛŋna wondu ndʊ tɩwɛ ɛsɔnaa yaa agɔlɔma nɛ ɛyaa pɛ-hɛkɩŋ taa yɔ. Nɛ a-calɩm yɔɔ kɛ ɛyʊ pɩzʊ ɛtɩŋna nɛ ɛyɔɔdɩna ɛsɔ yaa ɛgɔlɔmɩyɛ. Ɛndɩ ɛjaɖɛ taa, ɛsɔsɛtʊ ŋgbɛyɛ nɖɩ payaɣ-ɖɩ se Ɛnduyism yɔ, ɖɩ-taa lɛ, nɔɔyʊ ɛtaamaɣzɩ se kɩlaʊ kpɩna sɩkɩ kɩsɩbʊ. Kpaɣ ɛzɩ tɩŋ, tɛtɛ wondu naŋgbanzɩ nanza yaa sumasi ndɩ ndɩ nzɩ sɩsɩkɩ kɩlaʊ ɖeɖe yɔ, sɩwɛɣna wezu kɩfalʊ sɔsɔʊ sɩ-sɩm wayɩ.
Ɛgandɩyɛ
Anasaayɩ ɛgandɩyɛ kɛna minziiki wonuu ŋgʋ pahʋlʋʋ-kʋ kʋhʋlʋ yɔ. Kwivri kelekele ñɩŋgʋ nɛ lɛɛtɔɔ ñɩɣlɩm wonuu polukina anasaayɩ ɛgandɩyɛ. Ɖɩwɛ hɔzʋʋ tɩyɛ. Anasaayɩ ɛgandɩyɛ ɖaɣlakɩŋ taa maɣna ɛzɩ mɛtɛnaa 1,50 yɔ mbʋ yɔ.
Anasaayɩ agandɛ wena polubina lɛɛtɔɔ ñɩɣlɩm wonuu yɔ, akɩlɩ ɖɔʋ kɛ wena polubina kwivri kekekele ñɩŋgʋ yɔ. Yee ɖɩkpaɣ anasaayɩ agandɛ mɩnʋʋ mbʋ yɔ yɔ, ɖɩnaɣ se poluba agandɛ hiŋ lʋbɛ nɛ lɛɛtɔɔ ñɩɣlɩm wonuu. Pʋcɔ ɛyʋ pɩzɩ ɛhʋlɩ anasaayɩ ɛgandɩyɛ lɛ, pʋpɔzʋʋ se feziŋ ɛtalɩ-ɩ ɖeu. Mbʋ payaɣ se didgeridoo yɔ, mbʋ kɛkɛŋna kajalaɣ ɛgandɩyɛ Ositraalii ɛjaɖɛ taa.
Paana anasaayɩ aganda naayɛ naalɛ Toutânkhamon pɩlaʋ tɛ kumoɖe taa. Poluba lɛɛɖɛ nɛ sika nɛ lɛɛɖɛ nɛ liidiye ñɩɣyʋʋ.
Anasaayɩ agandɛ wena pahʋlʋʋ Room ɛjaɖɛ taa yɔ, a-hɩla yɔ : cornu, nɛ buccin, nɛ pɩtasɩna lituus.
Pantekoti ŋgbɛyɛ
Pantekoti ŋgbɛyɛ pɩkɛ fezuu kiɖeɖeu tibitu apostoloo waa tɛ ŋgbɛyɛ, pɩkɛ Ɛsɔ Tɔm Kibandʊ tɩŋɩyaa ŋgbɛyɛ nɖɩ ɖɩlɩna Amerika pasɩtɔɔr waa pa nɛ yɔ pɔ-cɔlɔ yɔ Charles Fox Parham nɛ William Joseph Seymour kɛ Etaazuunii ɛjaɖɛ taa pɩnaɣ 1906, pʊ-tɔbʊʊ ɛyaa mba papazɩna tɔm ndʊ.
Pasɩma ɛyaa mba nɛ mbʊ yɔ mbʊ lɛ mbʊ pɛcɛlɩ pa-tɩ siŋ Ɛsɔ Tɔm Takayaɣ kiɖeɖeɣa, ɖaɣnʊʊ lʊlʊʊ kɩfam, Fezuu Kiɖeɖeu lɩm sɔʊʊ, Fezuu Kiɖeɖeu kʊjɔŋ, lɩm sɔʊʊ sɔnzɩ kɛ ɛyʊ sʊtɩyʊ se pɩwɩlɩ ɛpɩsa tɔm kiɖeɖetu aseɣɖe tʊ, tɔm sʊsuu lɩmaɣza tʊ, ɛyʊ siɣsiɣ tʊ, weyi ɛtɛtyɩɣ cɔɔcɩ nɛ Kewiyaɣ pɔ-tɔm yɔ. Pew Research Center ñɩna nɛ kɩna se kpaɣ pɩnaɣ 2011 wɛɛ taa mbʊ pakalɩɣ ɛyaa mba yɔ patalɩ ɛyaa miiliiyɔɔ waa 279 mbʊ yɔ.
Pantekoti aŋgba sakɩyɛ wɛna a-tɛ tɔm wɩlɩtʊ yaa kpɛlɛkɩtʊ ndɩ nɛ lalaa, nɛ pañɩkɩɣ niye Ɛsɔ tɔm takayaɣ tovonum yɔɔ, nɛ ɛzɩma ɛyʊ ɛlɛɣzɩ ɛ-laŋɩyɛ pɩtɩŋna Yeesuu Krɩstʊ yɔɔ tisuu. Ɖɔkɔtɔ sɔsɔ Jackie David Johns tɔŋ se siŋ lɛ pantekoti ɛyaa sɔɔlɩ pɩtɩfɛyɩ takayasɩ maʊʊ se mbʊ pʊyɔɔ yɔ fezuu kiɖeɖeu lakɩ paa ɛzɩmta lɛ tʊmɩyɛ piŋ Ɛsɔ tɔm takayaɣ taa. Ɛyaa mba pɔ cɔlɔ lɛ ŋkatɩɣ Ɛsɔ tɔm takayasi kɩmamasɩ kɔyɔ pɔ-tɔbʊʊ ŋkatɩɣ Ɛsɔ ɖɔɖɔ nɛ mbʊ yekina nɛ ɖa nɛ Ɛsɔ ɖikpɛndʊ kʊyʊm nɛ ɖɩnɩɣ ɛzɩma kedeŋa ɖɔŋ yɔ.
Ɖɩcɔna piŋ kɔyɔ ɛyaa mba pɛ-tɛ tisim kpeekpe yɔɔ kɛlɛ se pɩlɩna Yeesuu Krɩstʊ sɩm nɛ e-femtu ɛzɩ pepimi-ɩ pɩlaʊ taa yɔ lɛ ɛha waɖɛ se pekpeɣ kʊwɛkɩm, se ɛyaa tɩŋa nɛ Ɛsɔ peceɣ pɩtɩŋna Tɔm Kiɖeɖetu yɔɔ. Ŋgbɛyɛ ɖɩ-paɣtʊ kɔyɔ se pɔcɔ ŋyaa na-tɩ se ŋkɛ Krɩstʊ tʊ lɛ pʊpɔzʊʊ se paɖaɣnɩ-ɩ lʊlʊʊ.
Palɩtiki teŋgu
Palɩtiki teŋgu kɛna teŋgu ŋgʊ kɩwɛ ketenzi hɛkʊ taa yɔ. Teŋgu kʊnɛ kɩ-walanzɩ mɩtaɖɛ wɛ 364 800 km2 nɛ kɩ-hɔɔyɛ taa maɣna 24 000 km3. Ki-cukaŋ taa wɛ ɛzɩ mɛtanaa 459 nɛ kɩɖaalakɩŋ taa wɛna kilomɛtanaa 1 600 km. Kɩwɛ Eerɔpʊ nɛ kɩ-hayʊ kiŋ nɛ Hayʊ kiŋ teŋgu wɛna kɩnɛ Atɩlantiki Lɩŋamʊʊ ñɩŋgʊ pɛ-hɛkʊ taa. Wɩsɩ ɖɩɖʊyɛ taa nɛ hadɛ kiŋ lɛ, teŋgu kʊnɛ nɛ Kategati nɛ Sigaageraki teŋgunaa pa-lɩm kpeŋna ɖama taa. Lɩm ɛwadɩyɛ nzʊlʊma naadozo kpɛndʊna nɛ pɩkpɛŋ teŋgu kʊnɛ kɩ-taa.
Awada nzʊlʊma anaa yɔ: wɩsɩ ɖɩlɩyɛ taa lɛ, Fɛɛlandɩ ɛwadɩyɛ nzʊlʊmɩyɛ piyele Pɔtnii ñɩnɖɛ ŋ̃ɛwɛna hayʊ kiŋ nɛ wɩsɩ ɖɩlɩyɛ taa hadɛ kiŋ lɛ, Riga lɩm kpɛŋna. Ajɛya wena acɔ Paltiki teŋgu nɛ ata yɔ, anaa yɔ: wɩsɩ ɖɩɖʊyɛ taa nɛ hayʊ kiŋ lɛ, Sʊyɛdɩ ɛjaɖɛ wɛna piyele wɩsɩ ɖɩlɩyɛ nɛ hayʊ kiŋ lɛ Fɛɛlandɩ, pɩkazɩ wɩsɩ ɖɩlɩyɛ Ruusii nɛ Ɛsɩtoonii; Lɛtonii ɛjaɖɛ wɛna; teŋgu kʊnɛ nɛ kɩ-hadɛ kiŋ lɛ Lituyanii, Rusii nɛ Polɔɔñɩ ajɛya pɩkazɩ wɩsɩ ɖɩɖʊyɛ nɛ hakiŋ lɛ Caama nɛ Tanimarikɩ ajɛya wena teŋgu kʊnɛ kɩ-kamaɣ yɔɔ.
Keteŋga kpeekpe taa lɛ, Palɩtiki teŋgu kʊnɛ kɩkɩlɩna kɛʊ kɩfalʊʊ. Ɖooo kiɖe tɛɛ lɛ, teŋgu kʊnɛ kɩɩkɛna pɔɔ cickpelaɣ pʊcɔ nɛ kawalʊ nɛ kawalʊ.
Mer Baltique
1946
Pɩnaɣ 1946 kɛ pɩnaɣ 1946 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1946 kɛŋna 46 ñɩŋga. Kɛwɛ pɩnzɩ 1945 nɛ 1947 hɛkʋ taa. =1946 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Maarɩ
Ɖo-ɖoo pɛlɔ Maaɖɩ yeesuu ɖo kɛna katolika kɩɖɩsɩtʋ mba ŋgbɛyɛ kɛ pa-kɩlaʋ laʋ tɛ pɩyʋ keem. Ɛsɔtɔm tɛ lɩmaɣza tɩŋgɩyaa ndɩ ndɩ wɛɛ paakpakʋ pɛlɔ Maaɖɩ yeesu ɖo size ɛkɛ pɩyʋʋ. Paaɖʋʋyɩ lɩm ɛzɩ katolika ŋgbɛyɛ mba yɔ. Pɩtɛ kɩɖɩsɩtʋ mba yɔ evangelika mba, nɛ asamblee mba, nɛ lɛɛba ndɩ ndɩ.
Pierre-Napoléon Bonaparte
Pierre-Napoléon Bonaparte kɛna Fransɩ nɛ Italii ajɛya taa sɔdʊ sɔsɔʊ nakʊyʊ. Palʊla-ɩ aloma fenaɣ kɩyakʊ 11 ŋgʊ wiye pɩnaɣ 1815 kɛ Roma tɛtʊ taa nɛ ɛsɩ ɖomaɣ fenaɣ kɩyakʊ lʊbɛ ñɩŋgʊ wiye pɩnaɣ 1881 kɛ Versayɩ t,ɛtʊ taa ɛɛwɛna pɩnzɩ 65. Ɛ-caa nɛ e-ɖoo (Lucien Bonaparte ɛnɛ Alexandrine de Bleschamp) pɔcɔlɔ lɛ, ɛnʊ kɔyɔ pɩɣa lʊbɛ ŋga kɛ pɩya hiu taa. Pierre-Napoléon Bonaparte kaakɛna pɩɣa ŋga ka-nɩŋgbaŋʊ taa ɛɛnɩʊ tɔm kpem yɔ, ɛnɛ ɛyaa poyowaɣ yem yem nɛ ɛɛcakɩ ɖiɣ ɖiɣ nɛ ɛ-ñʊʊtaa nɛ ɖoŋ ɖɔɖɔ. Ɛlabɩ e-sukuli kɛ katolika mba sukuli nakʊyʊ taa kɛ Urbino tɛtʊ taa.
Mba palɩ ɖama yɔ mba ɖɔŋna. Ɛ-hɔʊ taa ɛna e-neu nɔɔyʊ, Antoine Bonaparte, panɩʊna ɖama tɔm. Ɛlɛ ɖɔɖɔ mbʊ yɔ, ɛtɛkɛna hayʊ kʊtɔɔyʊ. Pɩnaɣ 1831 taa, alɩwaatʊ ndʊ Romañɩ tɛtʊ taa ñam ñam lakasɩ lakaɣ yɔ. Ewobʊ you ŋgʊ yɔ, ɛna ɛ-ɖɛtɩna Napoléon- Louis nɛ Louis-Napoléon. Pakpa-ɩ nɛ paɖʊ-ɩ salaka fenasi looɖɔ kɛ Liivruni tɛtʊ taa. Ka-taa ɛlɩna nɛ ɛɖɛɛ Amerika tɛtʊ kɛ ɖomaɣ pɩnaɣ 1832. Ɛtalɩ peeɖe ɛlɛ, e-ekpele Joseph tɛ ɛɛcaɣ Pordɩnaʊni tɛtʊ sɔsɔtʊ, Niu Jɛrsi taa.
Peeɖe kɛ ɛwɛ sɔɔja sɔsɔ weyi paya-ɩ se Zeneralɩ Santander yɔ cɔlɔ nɛ ɛlɛ kpana-ɩ ɛsɩɩ sɔɔjanaa mba pɛɖɛwaɣ yɔnaʊ tɛtʊ ndʊ payaɣ-tʊ se Koka yɔ se pɩwɛ ɛzɩna yɔ pamʊ-tʊ. Ɛlɩna peeɖe ɛlɛ ɛna e-neu Antoine powolo Italii ɛjaɖɛ taa pɩnzɩ 1834 taa. Pinzɩ naalɛ ɖeke wayɩ kɛ Papa Grégoire XVI ɖɔɔna-wɛ. Agoza fenaɣ kɩyakʊ naatozo ŋgʊ wiye patasa-ɩ kpaʊ mbʊ pʊyɔɔ yɔ ɛkʊ sɔɔja sɔsɔ nɔɔyʊ, lotonaa tɛɛ-tʊ nɛ patasɩ-ɩ salaka ɖʊʊ kɛ zato Sɛŋ Anzɩ.
Pɩɩwɛ se pakʊ-ɩ kpaagbaa ɛlɛ, Papa na ɛ-pʊtɔdɩyɛ nɛ pɑɖʊ-ɩ salaka pɩnzɩ 15. Ɛ-salaka ŋga, pɩwɛ se pataana-ɩ ɛ-jaɖɛ taa. Mbʊ yebina nɛ ɛpɩsɩ Etazunii tɛtʊ taa. Peeɖe ɛcaɣ ɛ-ɖɛtʊ Louis Napoléon cɔlɔ ɖɔɖɔ. Piteleɖi ɖɔɖɔ lɛ, ɛtasɩ ɛyʊ kʊʊ Niu Yɔrkɩ habɩyɛ nɑɖɩyɛ yɔɔ nɛ ese ɛɖɛɛ Erɔpʊ taa. Peeɖe ɖɔɖɔ ɛdaɣnʊ seu mbʊ pʊyɔɔ yɔ, ɛnɛ nabayɩ pakpaza ɖama yɔɔ kɛ hɔzɩŋ. Pierre-Napoléon Bonaparte sɩbʊ yɔ, nɔɔyʊ ɖɔɖɔ kɛ ɛkʊwa nɛ pakʊ-ɩ.
Vishnu
Vishnu (saniskriti kʊnʊŋ taa lɛ, विष्णु / Viṣṇu, tamuli kʊnʊŋ taa lɛ விஷ்ணு / ), ɖɩkatɩɣ vichnou ɖɔɖɔ payaɣ-ɩ se Hari, Padmanabhi yaa Padmanabha), kɛ ɛsɔ naalɛ tʊ trimūrti (ɖɔɖɔ paya-ɩ se hindu ɛsɔ naa naatozo), ɛ nɛ Brahma nɛ Shiva. Pasɩma Vishnu pɩlɩna ɛ-tɛ ɛyʊtʊ pɩsɩtʊ yɔɔ. Vishnu ɛyaa tɛ lɛ ɛnʊ kɛna ɛsɔ keeke, pɩkɛ sukuli nakʊyʊ kɛ sukuli naa naalɛ mba pɛtɛyɩɣ Vishnu ɛsɔ tɔm yɔ ɛ nɛ sɩvayɩsm.
Palɩzɩɣ Vishnu ɛzɩ abalʊ yuulee nɛ ɛcaɣ ɛzɩ wiyaʊ, ɛwɛna nesi naananza, sakɩyɛ taa lɛ ɛɖɔkʊʊ pɔpɔɖɛ yaa Chakra, nɛ pɛɖɩyɛ (gada), yambɔyʊʊ yaa shankha, hɛɖʊʊ (padma) kɛ e-nesi taa. Ɛpaŋ hulaɣ nakɛyɛ ɛ-ñʊʊ yɔɔ, nɛ paya-ɩ se kirita-mukuta. Pɛkɛdɩɣ ɛ-tɔm se ɛcakaɣ ɖʊm yɔɔ Shesha. E-cuɖe taa wɛɛ hɛɖʊ nakʊyʊ, Brahma ñalɩna hɛɖʊʊ ŋgʊ kɩ-taa, ɛkɛ Dharma nɛ Ahimsa pɩɣa. Pɩwɛ kaɖɛ se patʊʊzɩ keeke Vishnu ɛsɔ tɔm kiɖe. Veda waa taa lɛ, Vishnu kɛ ɛsɔ cikpelu yem, pɛkpɛndɩ-ɩ nɛ Indra, ŋgʊ Varuna, Mitra nɛ Aryaman kaakɛna kajalaɣ ɛsɔ naa sɔsaa mba Vayu, Agni nɛ Surva kaalɛza yɔ. Ɛsɔ Mitra yebina-ɩ ɛ-wɛtʊ tɩŋa, papazɩna e-tomnaɣ (wɩsɩ) nɛ kpegbeka. Pʊwayi yɔ hindu waa tɛ tɔm kɛdɩtʊ taa kɛ pɔtɔŋ se ɛkɛ ɛyʊ nɔɔyʊ trimūrti taa nɛ ɛsɔ siŋ nɔɔyʊ pɛ-tɛ ɛsɔ sɛtʊ taa.
Tɛtʊ, Bhūmi yaa Bhû Devi, ɖɔɖɔ wɛʊ yɔ pakpa-ɩ ɛkɛ ɛ-halʊ. Vishnu lɩza-ɩ lɩm taa pɩtɩŋna ɛ-Varaha lɛzɩtʊ yɔɔ. Ɛ-lʊlʊʊ tɔm ñɔna ɛsɔ kewyaɣ, Tɛtʊ (Bhūmi) nɛ liidiye ɖoŋ (Lakshmi) kɛna wɛtʊ ndʊ tɩñɔna wiyaʊ kpam. Keeke taa lɛ, sankrit kʊnʊŋ taa lɛ payaɣ wiyaʊ se bhūpati, pʊ-tɔbʊʊ se wɩlɩyʊ yaa tɛtʊ walʊ.
Ɛjaɖɛ paɣtʊ takayaɣ (Constitution)
Ɛjaɖɛ paɣtʊ takayaɣ, pɩkɛ takayaɣ ŋga ka-taa ɛjaɖɛ yaa ŋgbɛɛ naɖɩyɛ tɛ ɖɔnɛ, ɛlɛ, sakɩyɛ taa lɛ,pɩkɛ ɛjaɖɛ yaa ajɛyɛ hɛkʊ nakʊyʊ tɛ paɣtʊ. Ɛjaɖɛ paɣtʊ takayaɣ tɛ wazaɣ lɩɣna ɖɩ-tɛ ɛjaɖɛ kewiyaɣ ŋga kaɖɩna tʊmɩyɛ labʊ alɩwaatʊ ndʊ tɩ-taa cɔlɔ. Sakɩyɛ taa lɛ, ka-wazaɣ paɣla pɩkɩlɩ paɣtʊ tɩtɩŋga.
Kɛkɛ politiki takayaɣ nɛ paɣtʊ keem ndʊ tɩtamsa nɛ tɩlɩna cɔlʊʊ taa tɩwɛ kpaɖʊ yɔ kpaɖʊ yɔ yɔ. Pɩkɛ ɛyaa hɛkʊ taa tɔm, ɛyaa mba patɩna kewiyaɣ ɖoŋ nɛ palakɩ tʊmɩyɛ ɛyaa lalaa yɔ ɛjaɖɛ taa yɔ, kɛ ɛjaɖɛ kʊyʊmɖɩyɛ ndɩ ɖɩ-taa peeɖe. Paɣtʊ takayaɣ kandʊʊ ɛyʊ waɖɛ yɔ nɛ tɩ-yɔɔ wɛʊ kɛ kewiyaɣ komulum tɩnaa cɔlɔ (ajɛyaa nʊndɩnaa kewiyaɣ nɛ paɣtʊ lɩzɩyaa kewiyaɣ nɛ tɔm hʊyaa kewiyaɣ).
Yee tɔm hʊyaa ɛmaɣzɩɣ se paɣtʊ takayaɣ taa tɔm ɛkɛ pamaɣmaɣ palɩmazaɣ yɔɔ ɖɩnaɣ se polotiki tɔm tɩŋgɩɣna pʊyɔɔ nɛ pɩhaɣ waɖɛ yaa ɖoŋ ka-maɣmaɣ nɛ pɩla mbʊ. Politiki tɔm paɖʊ-tʊ waɖɛ takayaɣ taa nɛ paya se kajalaɣ kewiyaɣ tɛ ɖoŋ (kewiyaɣ tɛ wiyaʊ weyi ɛlakɩ paɣtʊ takayaɣ kɩfalaɣ yɔ). Ajɛyaa sakɩyɛ tisuu nɛ pɔɖɔkʊʊ ɛjaɖɛ mazɩm nɛ evemiye nɛ pɔtɔkɩ kazandʊʊ evemiye ndɩ ɖɩ-tɛ tɔzʊʊ yɔ (ɛjaɖɛ kazandʊʊ yaa tɩyɔɔ kazandʊʊ yaa paɣtʊ takayaɣ evemiye Englɩsɩɩ kʊnʊŋ taa lɛ, Constitution Day.
Tɔmpiye paɣtʊ takayaɣ, palakɩ-ɖɩ nɛ tʊmɩyɛ ñamtʊ nɔmɔʊ taa kɛ kewiyaɣ ajaɛyaa sɔsɔnaa aŋgbaa ndɩ ndɩ taa. Mbʊ lɛ, pɔyɔɔdʊʊ OIT paɣtʊ takayaɣ tɔm, Eerɔpʊ tambɔɔ paɣtʊ takayaɣ yaa ɛyaa sɔsaa paɣtʊ takayaɣ. Paa ɛzɩmta lɛ, kɛwɛ camɩyɛ cɩɖɩ cɩɖɩ yaa kpayɩ kpayɩ aŋgbaa a-naa a-taa se pɔyɔɔdɩ nɩnaʊ tɔm yaa kiɖe tɛ tɔm kɩlabɩtʊ.
Sɔgɔɖɛyɩ
Sɔgɔɖɛyɩ kɛ Togo ɛjaɖɛ taa tɛtʊ natʊyʊ. Sɔgɔɖɛyɩ kɛ Togo hɛkʊ nɛ hɛkʊ taa egeetiye tɛtʊ sɔsɔtʊ nɛ wayɩ nɛ wayɩ kɩgalʊʊ ŋgʊ pakalaa yɔ, pɩnaɣ 2010, ɛyaa tala ɛzɩ 118 852 yɔ. Sɔgɔɖɛyɩ kɛ Kotokoli mba tɛtʊ, pʊ-tɔbʊʊ se mba calɩna wɛʊ peeɖe ɖooo kiɖe tɛɛ. Kotokoli yaa tem kʊnʊŋ taa lɛ, Sɔgɔɖɛyɩ tɔbʊʊ se mba pɛwɛ laɣzaɣ kamaɣ fɛyɩ yɔ. Sɔgɔɖɛyɩ tɛtʊ taa malɩŋ kɩlɩna wɛʊ.
Tɛtʊ tʊnɛ hadɛ kiŋ lɛ tɩsɩ kamaɣ nɛ Atakpaam nɛ hayʊ kɩŋ lɛ Kayaɣ, pɩyele wɩsɩ ɖɩlɩyɛ taa lɛ Ɖahʊma yaa Peenɛɛ nɛ wɩsɩ ɖɩɖʊyɛ taa lɛ, Kana ɛjaɖɛ.
Ɖooo lɛ mba payawaɣ-wɛ Kʊɖuma nɛ palɩna Niizɛɛrɩ yɔ, mba kaawobina peeɖe nɛ palakɩ tadɩyɛ nɛ maba wonina ɖɔɖɔ malɩŋ ɛsɔ sɛtʊ. Mba ɖɔɖɔ wonina kewiitu tɔm. Ɖooo Caama mba kpacayaɣ Togo ɛjaɖɛ lɛ, Sɔgɔɖɛyɩ kaakɛŋna nʊmɔyasa nzɩ sɩ-taa pɛlɛɛzaɣ kɔpɖɛ kɛ Kana ɛjaɖɛ nɛ Ɖahʊma ñɩnɖɛ yɔ. Tɛtʊ tʊnɛ tɩ-hɛkʊ taa kɛ ɛyʊ ɛkʊyɩ Loma ɛtɩŋgʊna nɛ ɛɖɛʊ Purkinaa Fasoo.
Sɔgɔɖɛyɩ taa ɛyaa mɩnɩʊ yɔɔ lɛ, malɩŋ tala ɛzɩ 70 yɔ nɛ pɩkaza 30 mba yɔ, mba lɛ krɩstʊ mba, pɩkɩlɩna katolika mba. Kʊnʊɩŋ ŋgʊ pakɩlɩʊ yɔɔdʊ yɔ ŋgʊ lɛ kotokoli yaa tem. Pɔyɔɔdɩɣ kʊnʊmɩŋ lɛɛŋ ɖɔɖɔ ɛzɩ kabɩyɛ nɛ ahʊna yɔ.
Togo nɛ kɩ-hadɛ kiŋ lɛ ahʊna pakɩlɩʊ yɔɔdʊʊ ɛzɩ pakɩlɩɣ kabɩyɛ yɔɔdʊʊ kɛ Togo nɛ kɩ-hayʊ kiŋ yɔ. Kabɩyɛ nɛ Kotokoli pɛkɛ kʊnʊmɩŋ weyi ɛñɔtɩna ɖama yɔɔdaɣ taa yɔ. Kʊnʊmɩŋ ndɩ ndɩ mba wɛ ɖɔɖɔ peeɖe. Ɖooo lɛ tɛtʊ kuduyiŋ kaakilɩna wɛʊ nɛ kancɩnaa kɩpɩma ɛlɛ lɛɛlɛɛ yɔ, simaɣ kuduyiŋ nɛɛ taalɩnaa wɛɛ ɩɖɔʊ nɛ ɩɖɔʊ. Togo taa tɔsʊʊ tʊma lona hɔɔlɩŋ kpɛnda kagbaanzɩ: Kadasɩ hɔɔlʊʊ (Savanes); Kayaɣ hɔɔlʊʊ, Hɛkʊ taa hɔɔlʊʊ (Centrale), Piyisi yɔɔ hɔɔlʊʊ (Plateaux) nɛ Teŋgu nɔɔ hɔɔlʊʊ.
Ŋwɛcɩ
Ŋwɛcɩ kɛ Togo ɛjaɖɛ taa tɛtʊ natʊyʊ. Tɛtʊ ndʊ tɩwɛ Piyisi yɔɔ hɔɔlʊʊ (Région des Plateaux) taa nɛ tɩkɛna ahʊna mba tɛ tɛtʊ sɔsɔtʊ. Hayʊ kiŋ lɛ, tɛtʊ tʊnɛ tɩna Ogu egeetiye pasɩna ɖamaa kamaɣ, hadɛ kiŋ lɛ Siiyɔ egeetiye, wɩsɩ ɖɩlɩyɛ taa lɛ mɔnɔ cikpeluu (Moyen-mono) nɛ wɩsɩ ɖɩɖʊyɛ taa lɛ, Agu egetiye.
Ŋwɛcɩ kɛŋna ahʊna mba tɛ tɛtʊ sɔsɔtʊ nɛ peeɖe pɔtɔkɩ pɛ-tɛ kazandʊ sɔssɔtʊ ndʊ payaɣ-tʊ Agbogbozaŋ yɔ. Pa-kazandʊ ndʊ, tɩwɩlɩɣ siŋŋŋ se, pɔtɔsɔɔ po-cɔzɔnaa sɔnzɩ yɔɔ. Papaɣzɩʊ-sɩ salaŋ fenaɣ kacalaɣ wiye nɛ paa ahʊna-tʊ weyi ɛɛwɛ le yaa le kɔyɔ, pɩkɛna-ɩ kɩcɛyʊʊ se ewolo sɩ-taa. Sɔnzɩ nzɩ sɩ-ɖeɖe Afrika wɩsɩ ɖɩɖʊyɛ taa, mba pɛkɛ ahʊna mba payɩ yɔ, pɩwɛɛ se paa anɩ lɛ, ekpe ɛ-tɛ. Mbʊ wɩlɩɣna se Ŋwɛcɩ kɛŋna ahʊna mba tɛ ɖaɣ sɔsɔɣa. Peeɖe atɔtɔnaa pakɩlɩɣ hayʊ.
Peeɖe koloŋga sɔsɔɣa nakɛyɩ wɛɛ nɛ wiyau Akokoli kaamana-kɛ, mbʊ pʊyɔɔ yɔ, pɩɩkɛna pɩnzɩ mɩnɩŋ XVII taa nɛ you nakʊyʊ kaawɛɛ. Mbʊ yebina ɛma koloŋga ŋga nɛ ahʊna mba nɛ akɔsɔ mba pɛmɛlɩɣ kɛ-tɛɛ.
Maalika kɛnɛ kɔ-yɔɔ cɔnɩyʊ kɩfalʊ payaɣ se AGOKOLI IV nɛ ɛ-hɩɖɛ maɣmaɣ kɛlɛ AGBOLI KOSSI, ɛlakaɣ komina tʊmɩyɛ nɛ ɛɖɛɛ hɛzʊʊ.
1947
Pɩnaɣ 1947 kɛ pɩnaɣ 1947 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1947 kɛŋna 47 ñɩŋga. Kɛwɛ pɩnzɩ 1946 nɛ 1948 hɛkʋ taa. =1947 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Rembrandt
Leyidi nɛ Amstɛrɩdam tɛtʊ taa kɛ ɛkɩlɩ labʊʊ tʊmɩyɛ. Payaɣ ɛ-caa se Harmen Gerritszoon van Rijn nɛ e-ɖoo kɔyɔ Neeltje Willemsdr Zuytbrouck. Rembrandt halʊ kɛ payaɣ se Saskia van Uylenburgh nɛ pɛwɛna pɩɣa kʊɖʊmaɣ nɛ ŋga yɔ Cornelia van Rijn. Rembrandt kɛna weyi ɛwɛ tɔlɩm taya taa sɔsɔ nɔɔyʊ kɛ ɛtɛ alɩwaatʊ taa pɩkɩlɩna tɔlɩm taʊ mbʊ pɩɖɩɩzʊʊ ɛyaa yem yɔ. Ɛnʊ kɛŋna ɖɔɖɔ Holandɩ sukuli taa tɔlɩm tayaa taa sɔsɔ nɔɔyʊ kɛ pɩnzɩ mɩnɩŋ XVII taa.
Platon
Platon tɛ lʊlʊtʊ fɛyɩ kpayɩ kpayɩ. Palʊlʊ-ɩ pɩnzɩ kpaɣ 428 nɛ 427 taa pʊcɔ palʊlʊ Yeesu kɛ Atɛnɩ tɛtʊ nɛ ɛsɩ peeɖe pɩnzɩ 348 taa ɛɛwɛna pɩnzɩ ɛzɩ 80 yɔ. Ɛkɛna ɖooo caanaʊ taa Krɛsɩ kɩbɩnʊʊ taa ñʊʊtaa lɔŋsɩnɖɛ kpɛlɛkɩyʊ. Ɛtɛ alɩwaatʊ taa kɛ lɩzɩtʊ kɩfatʊ ndʊ tɩlɩwa Atɛnɩ taa nɛ payaɣ-tʊ se temokraasii yɔ tɩlɩwa. Ɛnɛ kɛkɛm lɩmaɣza tɩnaa paanaaɣ ɖama nɛ ɛsɛ. Ɛkpaɣ ɛ-cɔzɔnaa ñʊŋ taa lɩmaɣzɑ sakɩyɛ nɛ ɛkpɛlɛkɩ-yɛ camɩyɛ nɛ ɛlɩzɩ ɛ-ñɩna. Ɛ-cɔzɔnaa mba pa-taa kɔyɔ: Socrate, ɛ-wɩlɩyʊ, Parménide, Héraclite nɛ Pythagore.
Tɔm pee sɔsɔna wena ɛmaza a-yɔɔ yɔ, a-taa kɔyɔ: menfɛyɩ takʊ tɔm, nʊʊ taa lɔŋ kpɛlɛkɩtʊ, cʊnʊ lakasɩ, ɛjaɖɛ kewiitu yɔɔ tɔm kpelɛkɩtʊ, lʊlʊsʊtʊ tɔm, yɔɔdaɣ tɔm, kazɩŋga ɖɔnɛ kpɛlɛkʊ, ɖʊzɩyɛ lɩmaɣzɩyɛ tɩŋgɩya, nɔɔ leleŋ yɔɔdaɣ, ŋdɔŋjɔlɩyɛ kpɛlɛkɩtʊ, maɣzɩ ŋnɩɩ tɔm, ñʊʊ taa kpaʊ lɛɛlɛ tɔzʊʊ tɔm, lɛlʊ lɩmaɣza maɣzɩm. Takayɩsɩ nzɩ nzɩ ɛma yɔ, ɛyaa wɛɛ pɛkɛlɛzʊ ɖama yaa pocosu ɖama. Platon wezu caɣʊ wɛɛ cɩkpɛndʊ pazɩ.
Ndʊ ɛyaa sɩmna-ɩ yɔ, pɩlɩna ndʊ laatɛŋ-tʊ, Apulée maa yɔ nɛ ɛma-tʊ pɩnzɩ mɩnɩŋ naalɛ taa pʊcɔ palʊlʊʊ Yesu. Takayɩ ndɩ ndɩ nzɩ sɩyɔɔdʊ Platon yɔɔ tɔm yɔ sɩ-taa kɔyɔ: Diogène Laërce, Olympiodore le Jeune, Philodème. Piyele nzɩ ɛmaɣmaɣ ɛmaa yɔ, sɩ-taa kɔɔ: Le Banquet, La République, Phédon, Théétète.
Karolina Hayɩ Kiŋ
Karolina Hayɩ Kiŋ kɛna Etaazunii ɛjaɖɛ taa tɛtʊ cikpetʊ natʊyʊ. Nɛ Etazuunii ɛjaɖɛ ɖɩnɛ ɖɩ-taa lɛ ajɛya cikpena naayɛ nɩɩnɩwa kpɛndɩna nɛ aɖʊ nɔɔ nɛ awɛɛ ɛjaɖɛ kʊɖʊmɖɩyɛ taa kpayɩ. Etaazunii tɔbʊʊ nɛ kabɩyɛ taa se ajɛya kɩkpɛndʊʊ.
Tɛtʊ ndʊ tɩcɔ ɛjaɖɛ cikpeɖe ɖɩnɛ nɛ tɩta yɔ ndʊ yɔ: Wɩsɩ ɖɩlɩyɛ taa lɛ Atɩlantiki lɩŋgamʊʊ, hadɛ kiŋ lɛ Zɔɔrzii nɛ Karolina Hadɛ Kiŋ. Ɛjaɖɛ ɖɩnɛ ɖɩ-tɛtʊ sɔsɔtʊ payaɣ se Ralee nɛ ndʊ tɩ-taa ɛyaa kɩla yɔ ndʊ lɛ Salɔtɩ. Pamaza Karolina Hadɛ Kiŋ ɛjaɖɛ cikpeɖe ɖɩnɛ ɖɩ-walanzɩ taa lɛ, panaa se ɖɩ-walanzɩ talɩ ɛzɩ 82 965 km2 nɛ ɖenɖe tɛtʊ ñabɩ wɛɛ yɔ, peeɖe pɩtalʊʊ ɛzɩ 78 051 km2 yɔ nɛ ɖenɖe lɩm ñɛwɛɛ yɔ, peeɖe ñɛwɛʊ ɛzɩ4 915 km2 yɔ pʊtɔbʊʊ se pɩtalʊʊ ɛzɩ looɖo yɔ kɛ mɩnɩʊ yɔɔ. Ɛjaɖɛ ɖɩnɛ nɖɩ kɛŋna ɛjaɖɛ 8 ñɩnɖɛ nɖɩ ɖɩsʊ Etaazunii ajɛya kɩkpɛndʊɣ ŋgbɛyɛ taa yɔ. Ɛlɛ pɩɩkɛ agoza fenaɣ kɩyakʊ 23 ŋgʊ wiye pɩnaɣ 1788. Pɩnaɣ 2010 taa paakalɩ kɩgalʊʊ kɛ ɛjaɖɛ ɖɩnɛ ɖɩ-taa lɛ paana ɛyaa ɛzɩ 4 625 364 yɔ. Ɛjaɖɛ ɖɩnɛ ɖɩkɛŋna 24 ñɩnɖɛ ɛyaa ɖɔʊ taa kɛ Etazuunii ajɛya kɩkpɛndʊʊ kpeekpe taa.
Payaɣ Karaolina Hadɛ Kiŋ ɛjaɖɛ cikpeɖe ɖɩnɛ ɖɩ-ñʊʊdʊ seHenry McMaster piyele nɛ komina ñʊndinaa kɔyɔ: Lɩndsey Graham nɛ Tim Scott. Kʊnʊŋ ŋgʊ pakɩlʊʊ yɔɔdʊʊ ɛjaɖɛ ɖɩnɛ ɖɩ-tɛ komina tʊma taa nɛ pawɩlʊʊ-kʊ sukulinaa taa ɖɔɖɔ yɔ, ŋgʊ lɛ yɔ aŋgilisi. Pamaza ɛjaɖɛ cikpeɖe ɖɩnɛ ɖɩ-walanzɩ taa lɛ, panaa se ɖɩ-walanzɩ talɩ ɛzɩ 126 256 km2 nɛ ɖenɖe tɛtʊ ñabɩ wɛɛ yɔ, peeɖe pɩzʊʊ pɩtalɩ ɛzɩ 126 256 km2 yɔ nɛ ɖenɖe lɩm ñɛwɛɛ yɔ, peeɖe ñɛwɛʊ ɛzɩ 13 253 km2 yɔ pʊtɔbʊʊ se pɩtalʊʊ ɛzɩ 9,5 yɔ kɛ mɩnɩʊ yɔɔ. Peeɖe tetʊ ndʊ tɩkɩla walanzɩ yɔ lɛ Saarlɔtɩ.
Ɛjaɖɛ ɖɩnɛ nɖɩ kɛŋna ɛjaɖɛ 12 ñɩnɖɛ nɖɩ ɖɩsʊ Etaazunii ajɛya kɩkpɛndʊɣ ŋgbɛyɛ taa yɔ. Ɛlɛ pɩɩkɛ kamɩŋ fenaɣ kɩyakʊ 21 ŋgʊ wiye pɩnaɣ 1789. Pɩnaɣ 2017 taa paakalɩ kɩgalʊʊ kɛ ɛjaɖɛ ɖɩnɛ ɖɩ-taa lɛ paana ɛyaa ɛzɩ 10 273 419 yɔ. Ɛjaɖɛ ɖɩnɛ ɖɩkɛŋna 10 ñɩnɖɛ ɛyaa ɖɔʊ taa kɛ Etazuunii ajɛya kɩkpɛndʊʊ kpeekpe taa.
Payaɣ Karolina Hayɩ Kiŋ ɛjaɖɛ cikpeɖe ɖɩnɛ ɖɩ-ñʊʊdʊ se Roy Cooper piyele nɛ komina ñʊndinaa kɔnɩyaa kɔyɔ: Richard Burr nɛ Thom Tillis.
Kʊnʊŋ ŋgʊ pakɩlʊʊ yɔɔdʊʊ ɛjaɖɛ ɖɩnɛ ɖɩ-tɛ komina tʊma taa nɛ pawɩlʊʊ-kʊ sukulinaa taa ɖɔɖɔ yɔ, ŋgʊ lɛ yɔ Eŋgilisi.
Pam
Pam kɛna kɛna sʊlʊm mbʊ pʊkʊʊ ɛyaa yɔ nɛ pɩkɛna pɔʊ cɩyɩm. Pam kɛna sʊlʊm mbʊ palakɩna sɔnzɩ kɛ sɔŋgaɣ ajɛya sakɩyɛ taa yɔ. Sʊlʊm pʊnɛ pɩkɩla tɔyʊ kɛ Azii wɩsɩ ɖɩlɩyɛ nɛ hadɛ kiŋ, Afrika nɛ hayʊ kiŋ pɩkɩlɩna ajɛya wena awɛna Sahara nɛ kɩhadɛ kiŋ yɔ a-taa. Pam pʊnɛ pasaɣ-pʊ paŋ ndɩ ndɩ taa. Pasaɣ-pʊ paŋ weyi ɩlʊlʊʊ kpaakpa nɛ palakɩ-yɛ penim yɔ i-taa, kpatala taa ɖɔɖɔ yaa kpɩyɩŋ taa nɛ Afrika taa ɩwɛɛ, paŋ nɩɩyɛ wɛɛ nɛ ɩlʊlʊʊ pee naayɛ nɛ payaɣ-yɛ se daatɩ nɛ ɩlɛr lɛ Magrɛbʊ ajɛya taa pakɩlʊ-pʊ saʊ. Ɛndɩ ɛjaɖɛ taa nɛ Azii wɩsɩ ɖɩlɩyɛ nɛ hadɛ kiŋ lɛ, paŋ nɩɩyɛ wɛɛ nɛ payaɣ-ɩ se sikiɖi paŋ. Ɩnʊʊ nɛ palmiiri kɛ pasaɣ pam. Hɔɔlɩŋ nɩɩyɛ taa lɛ, ansayɩ kpaakpa kɛ pasaɣ pam.
Ɖooo caanaʊ taa lɛ, pɩnzɩ ɛzɩ kudokiŋ kagbanzɩ yaa naanʊwa pʊcɔ palʊlʊʊ Yeesu lɛ, Pabilonio mba sawaɣ finɛgɩɖɩ nɛ pam. Pohosuu pam nɛ pɩlɩɩ lɛ, pʊhʊlʊma layɩlayɩ nɛ pɩwɛ ɛzɩ naalɩm yɔ. Pɩwɛ leleŋ tʊɖʊɖʊ ɛzɩ sikiri yɔ. Pɩwɛʊ nɛ pileɖi lɛ, pɩpɩɣ nɛ pɩwɛɛ ɖoŋ kaŋ kaŋ nɛ pʊkʊʊ ɛyaa. Pam pɩɣʊ lɛ, pɩwɛʊ ñɩmɩŋ tɩyɛ nɛ ɛyʊ ñɔʊ-pʊ lɛ, pɩsɔkɩ ɛ-nzʊlʊmɩyɛ yɔɔ cɔcɔ. Nabʊyʊ taa lɛ, pɩpɩɣ mbʊ lɛ, pɩɩtasʊ wɛʊ ɛzɩ naalɩm yɔ ɛlɛ piyeki fadʊdʊ tɩyɛ. Pam pɩɣʊ lɛ, pe-tɛ leleŋ nɛ kanjisi nzi sɩyakɩ kayɩ kayɩ yɔ, piyeki pɩwɛɛ ɛzɩ sʊlʊm mbʊ palakɩna pɔm yɔ.
Lʊŋgɩyɛ taa pakɩlʊ pam saʊ nɛ pɩkɛna tʊmɩyɛ nɖɩ haɖʊ malasɩɣna ɛ-tʊmɩyɛ yɔ. Tɩlɩtʊ naatozo wɛɛ nɛ pasaɣ pam. Kacalaɣ taa lɛ, ɛyʊ pɩzʊ ɛkpa pɔʊ yɔɔ nɛ ɛkʊ pɔɖɛ nɛ ehuyi kɩ-taa pɔʊ pɩmaɣna. Pɔʊ ŋgʊ kɩ-taa ɛtʊʊ sʊnzʊyaɣ. Sʊnzʊyaɣ ŋga ɛɖʊ-kɛ pompoɖom nakʊyʊ taa nɛ ɛhɔkɩ pɩcɛyɩ camɩyɛ nɛ pam lɩʊ lɛ, pikpe kɩ-taa. Pɩtɛ lɛɣtʊ ndʊ, tɩwɛ ɖeu ɛlɛ, pɩkɛna sayʊ kɩcɛyʊ se efemiye taa ɛwɛɛ pɔʊ yɔɔ kpaʊ se ɛlɛɛzɩ pompoɖom mbʊ pʊyɔɔ yɔ, efemiye taa litanaa mba palɩʊ yɔ, pɔɖɔʊ. Pɩtasɩ ɖɔɖɔ lɛ, kɛkpɛdɛsasɩ ɛɛlazʊ wɛʊ nɛ pɔʊ ŋgʊ kɩɩlʊlʊ pɩnzɩ nzɩ sɩ-taa. Nabʊlɛ lɛ, papɩzʊ pakʊ pɔɖɛ nɛ pohuyi pɔŋ ñaszʊñasʊ nɛ posusi ñanzɩ kpɛɛɛ. Kpaagba taa lɛ, pɛkpɛzʊ pɔʊ kpem kɩtɔlɩ nɛ pakʊm-kʊ nɛ kɩ-pɔɖɛ taa nɛ pʊcɔ patʊʊ sɔyɩŋ nɛ pam kpeŋ piidɔɔnaa taa.
Yulee tɔlɩm
Tɔlɩm mbʊ pʊwɛ yulee yɔ, pɩkɛ sɛmɩŋ tɛ tɔlɩm. Yee ɛsɔdaa ɛtʊ camɩyɛ kpayɩ kpayɩ kɔyɔ, pʊ-tɔbʊʊ se mɩndʊ kʊhʊlʊmtʊ ɛfɛyɩ kɔyɔ, tɔlɩm yulee mbʊ ɛyʊ naɣ Ɛsɔ tɔnʊʊ tɛɛ. Nabʊyʊ taa kɔyɔ, teŋgu lɩm wɛɣ ɖɔɖɔ yulee tɩyɛ.
Kaaŋ nɩɩyɛ nɛ sumasɩ nɛ pɔsɩ nasɩyɛ taa lɩm nɛ huuduhuyiŋ nɩɩyɛ wɛna tɔlɩm mbʊ pʊwɛ yulee yɔ. Ɛlɛ, tɛtɛɛ ñɩm ndɩ ndɩ sakɩyɛ fɛyɩna tɔlɩm yulee. Tɛtɛɛ ñɩm mbʊ pʊwɛna tɩŋ hatʊ tɔlɩm. Lɛɛbʊ ñɛkɛ kɩsɛmbʊ nɛ lɛɛbʊ ñɛwɛɛna sʊtʊ lɩm tɔlɩm.
Ɛzɩma mbʊ pɔcɔlɩ tɔlɩm ndɩ ndɩ nɛ panaɣ-pʊ naʊ mbʊ yɔ
Tɔlɩm mbʊ pʊwɛ yulee yɔ, pʊwɛ ndɩ ndɩ kpem. Teŋgu lɩm yulee wɛɛ. Ɛsɔdaa ɛtʊ camɩyɛ kpayɩ kpayɩ kɔyɔ, ɛyʊ naɣ se pʊwɛ yulee. Tɔlɩm yulee mbʊ pʊwɛ camɩyɛ kpayɩ kpayɩ yɔ, pʊbʊ ñɛwɛɛ. Tɔlɩm yulee nabʊyʊ ñoyu kuyu kpem ɛzɩ ɖoho yɔ.
Ñalɩmɩyɛ nɖɩ ɖɩwɛ yulee yɔ ɖɩnaɣ poliŋ pɩtalɩ ɛzɩ kɩmaɣzʊʊ ŋgʊ payaɣ se nanomɛtanaa 450 yaa 500 mbʊ yɔ. Lɛɣtʊ piliŋa ŋga kɔcɔŋna mʊntʊsɩŋ ndɩ ndɩ naɣ naʊ mbʊ poliŋ taa yɔ, ka-taa ñɩnɩyaa takaa nɛ pana se tɔlɩm mbʊ pʊwɛ yulee nɛ mbʊ pʊbʊ ̄n̄ɛwɛ yulecɛzʊʊ yɔ, pʊ-mʊntʊsʊŋ naɣ poliŋ pɩtalɩ ɛzɩ kɩmaɣzʊʊ ŋgʊ payaɣ se nanomɛtanaa yɔ 476 yaa 483. Nabʊyʊ taa kɔyɔ, pʊwɛɣ ɛzɩ nanomɛtanaa 466 yaa 490 mbʊ yɔ. Mʊntʊsʊʊ naʊ taa lɛ, tɔlɩm kɩsɛmɩm pɩzɩɣ ɛzɩ kɛdaɣ yɔ. Payaɣ tɔlɩm kʊhʊlʊmɩm  mbʊ pañala camɩyɛ cɩɖɩ cɩɖɩ yɔ se tɔlɩm yules.
Yuu
You anasaayɩ yɔɔda taa lɛ, ɛhɩɖɛ tukuunaa kpɩnaa wena awɛkʊ tɔɔnasɩ nɛ a-ñɩɣzʊʊ mbʊ mbʊ akatʊʊ payɩ yɔ. Ɖɔɖɔ lɛ po-suŋ wɛ kpɛɖɛ, pekela wɛ lɔŋ sɩŋŋ nɛ ñʊʊ yɔ kpayɩɩ kɛ nɔɔ nɛ mɔɔʊ pɛgbɛŋda nɛ pɛwɛ cʊlʊ cʊlʊ. Yuŋ kɛ Muridé́́́s tɛ cejewiye taa mba, mba pɛwɛna wɛtʊ kʊyʊmtʊ yɔ: Rattus rattus, yuŋ kɩkpɛɛdʊʊ, nɛ Rattus norvegicus, yuŋ weyi ɛlʊlʊʊ ɖɩɣa yuŋ mba ɖɩ-yaa se agunaa yɔ, weyi pɔɖɔʊ yɔ. Ɛlɛ, pʊwɛ se ɖɩtɩlɩ se tɔm be naayɛ wɛ ɖɔɖɔ nɛ atukuuna kpɩnaa wena awɛkʊ tɔnasɩ yɔ nɛ aavɛyɩ Muridés cejewiye taa, anaa-yɔ: yuu palmiste, yuu chinchilla… Ɛyʊ kpɛlɩkʊʊ kpɩnaa wena a-ñɩɣzʊʊ m-bɩyɔ yɔ ayɔ se ɛtɩlɩ-yɛ nɛ ɛɛkpayɛ nɛ awazɩ, ɛlakɩ nɛ kpɩnaa anaɣ amalɩnaɣ ɛyaa yaa ɛgbakʊ yɛ ɛzɩ kpɩnaa wena awɛkʊ sɩŋŋ yɔ nɛ ɛkʊʊ-yɛ. Yuŋ kɛ pʊyʊ kem dɔɖɔ ɛyʊ caanaʊ tɔm taa, nɛ ɛzakuliye hɔlʊ taa, nɛ pɔdɔm tukunaa ɖɔɖɔ hɔlɩŋ ndɩ ndɩ.
Karolina Hadɛ Kiŋ
Tɛtʊ ndʊ tɩcɔ ɛjaɖɛ cikpeɖe ɖɩnɛ nɛ tɩta yɔ ndʊ yɔ: Wɩsɩ ɖɩlɩyɛ taa lɛ Atɩlantiki lɩŋgamʊʊ, wɩsɩ ɖɩɖʊyɛ taa kiŋ nɛ hadɛ kiŋ lɛ Zɔɔrziyaa; piyele nɛ hayʊ kiŋ lɛ Karolina Hayɩ Kiŋ. Ɛjaɖɛ ɖɩnɛ ɖɩ-tɛtʊ sɔsɔtʊ payaɣ se Kolombiya nɛ tɩtaa ɖɔɖɔ ɛyaa kɩla ɖɔʊ.
Pamaza Karolina Hadɛ Kiŋ ɛjaɖɛ cikpeɖe ɖɩnɛ ɖɩ-walanzɩ taa lɛ, panaa se ɖɩ-walanzɩ talɩ ɛzɩ 82 965 km2 nɛ ɖenɖe tɛtʊ ñabɩ wɛɛ yɔ, peeɖe pɩtalʊʊ ɛzɩ 78051 km2 yɔ nɛ ɖenɖe lɩm ñɛwɛɛ yɔ, peeɖe ñɛwɛʊ ɛzɩ 4915 km2 yɔ pʊtɔbʊʊ se pɩtalʊʊ ɛzɩ looɖo yɔ kɛ mɩnɩʊ yɔɔ.
Ɛjaɖɛ ɖɩnɛ nɖɩ kɛŋna ɛjaɖɛ 8 ñɩnɖɛ nɖɩ ɖɩsʊ Etaazunii ajɛya kɩkpɛndʊʊ ŋgbɛyɛ taa yɔ. Ɛlɛ pɩɩkɛ agoza fenaɣ kɩyakʊ 23 ŋgʊ wiye pɩnaɣ 1788. Pɩnaɣ 2010 taa paakalɩ kɩgalʊʊ kɛ ɛjaɖɛ ɖɩnɛ ɖɩ-taa lɛ paana ɛyaa ɛzɩ 4 625 364 yɔ. Ɛjaɖɛ ɖɩnɛ ɖɩkɛŋna 24 ñɩnɖɛ ɛyaa ɖɔʊ taa kɛ Etazuunii ajɛya kɩkpɛndʊʊ kpeekpe taa.
Payaɣ Karaolina nɛ hadɛ kiŋ ɛjaɖɛ cikpeɖe ɖɩnɛ ɖɩ-ñʊʊdʊ seHenry McMaster piyele nɛ komina ñʊndinaa kɔyɔ: Lɩndsey Graham nɛ Tim Scott.
1948
Pɩnaɣ 1948 kɛ pɩnaɣ 1948 ñɩŋga kɛ palʋlʋʋ Yeesu Krɩstʋ yɔ. Pɩnzɩ mɩnɩŋ nɛɛlɛ taa lɛ, pɩnaɣ 1948 kɛŋna 48 ñɩŋga. Kɛwɛ pɩnzɩ 1947 nɛ 1949 hɛkʋ taa. =1948 taa lakasɩ sɔsɔsɩ = Pɩnaɣ ŋga ka-taa kɛ lakasɩ sɔsɔsɩ sɩnɛ yɔ sɩlaba :
Burrhus Frederic Skinner
Burrhus Frederic Skinner kɛ ɛyʊ weyi ɛlaba ɛyʊ fitenum sukuli yɔ ɛkɛ mazɩyʊ Amerika ɛjaɖɛ taa. Ivan Pavlove tʊma kaañaɣ ɛ-yɔɔ piŋ ɛ nɛ John Watson. Palʊla Sinner pɩnaɣ 1904 Pennsylvani kɛ Etaazuunii ɛjaɖɛ taa. Ɛmʊ sukuli sɔsɔʊ taa takayaɣ ŋga kawɩlɩɣ se ɛkɛ sukuli pɩɣa sɔsɔ yɔ lɛ kɛ Hamilton College taa Ɛŋglɩsɩ ɛjaɖɛ pɩnaɣ 1926 lɛ ɛkpaɣ lɩmaɣza mbʊ se ɛtɛzʊʊ ɛ-tɛ kpɛlɛkɩtʊ sukuli kɛ Harvard sukuli kɩtɛzʊʊ taa, peeɖe ɛmʊ ɛyʊ fetenum kpɛlɛkʊʊ takayaɣ sɔsɔ pɩnaɣ 1931. Peeɖe ɛcaɣ pɩkɔɔ pɩsɩna pɩnaɣ ŋga 1936 ɛ-tɛ kpɛlɛkɩtʊ nɔmɔʊ taa. Ɛwɩlɩ sukuli Minnesota sukuli kɩtɛzʊʊ taa, ɛpɩsɩ peeɖe sukuli ŋgʊ kɩ-taa takʊʊ nɛ wiluu tʊmɩyɛ ñʊʊ tʊ kɛ Indiana sukuli kɩtɛzʊʊ taa pɩnaɣ 1945.
Ɛpɩsɩ sukuli kɩtɛzʊʊ ŋgʊ kɩ-taa pɩnaɣ 1948, nɛ pɛkpɛlɛkɩ-ɩ ɛyʊ fitenum tɔm camɩyɛ nɛ ɛwɛɛ tʊmɩyɛ ndɩ ɖɩ-yɔɔ halɩ ɛkɔɔ ewolo hɛzʊʊ pɩnaɣ 1974. Ɛsɩpɩna calɩm pɩcɛɖɛ kʊdɔŋ kɩyɛna fenaɣ kɩyakʊ 18 pɩnaɣ 1990. Pepimi-ɩ Mount Auburn pɩlaŋ yɔɔ. Burrhus Frederic Skinner kɛ ɛyʊ weyi ɛlaba ɛyʊ fitenum sukuli yɔ ɛkɛ mazɩyʊ Amerika ɛjaɖɛ taa. Ivan Pavlove tʊma kaañaɣ ɛ-yɔɔ piŋ ɛ nɛ John Watson.
Zoroastre
Zoroastre, Zarathushtra yaa Zarathoustra (persan kʊnʊŋ taa lɛ زرتشت ; avestique taa lɛ Zaraϑuštra ; krɛkɩ kʊnʊŋ taa lɛ, Ζωροάστρης, Kurde taa lɛ Zerdest) ɛyʊ ɛnʊ ɛɛkɛ nayʊ, ɛnʊ ɖʊna zoroaste waa tɔm kiɖe. Pɩcaɣ kaɖɛ piŋ alɩwaatʊ ndʊ tɩ-taa se patɩlɩ keeke ɛyʊ ɛ-pɩnzɩ tɔm nɛ a-alɩwaatʊ tɔm. Kɛlɛ pɔtɔŋ se pʊwɛ ɛzɩ palʊla-ɩ nɛ nɔɔnɔɔ Iran ɛjaɖɛ taa nɛ Hayi kiŋ yaa Wɩsɩ Ɖɩlɩyɛ taa kiŋ. Paɣtʊ nɔmɔʊ hɔlʊʊ taa lɛ, pɛkɛdɩɣ-ɖʊ ɛlaaba e-fezuu caɣʊʊ kpaɣ kpaɣɖʊ 7 nɛ kpaɣɖʊ 6 pʊcɔ palʊlɩ Yeesu Krɩstʊ kɛlɛ ñɩnɩtʊ kɩfatʊ kɔma lɛ, pɔtɔŋ sɔnɔ se hayi ɛyʊ ɛnʊ ɛlaba ɛ-tɛ fezuu caɣʊʊ kpaɣ kpaɣɖʊ 15 nɛ 11 pʊcɔ palʊlɩ Yeesu Krɩstʊ. Pama hɩɖɛ zaraϑ-uštra nɛ tɔmpee naalɛ, bahuvrihi, avestique kʊnʊŋ taa pɩlɩna zarəta- pʊ-tɔbʊʊ se kɩbɩnʊ, ɛjam nɛ uštra pʊ-tɔbʊʊ se aɖaɖaa, nɛ pɩwɩlɩɣ se pɩkɛ pʊtʊ weyi ɛwɛna aɖaɖaa naa kɩbɩma yɔ, ɖɔɖɔ pɩwɩlɩɣ se pɩkɛ weyi ɛsaŋ Ɛsɔ piŋ yɔ. Aristote cɔlɔ ɛ-hama nɩnaʊ takayaɣ taa lɛ, ɛtɔŋ se Ζωροάστρην tɔmpiye tɔbʊʊ kɔyɔ se weyi ɛcɛla ɛ-tɩ tɩyɩnzɩ yɔ.
Kurde kɩfalʊ tɛ lɛ, Zoroastre hɩɖɛ wɛna wɛtʊ ndɩ ndɩ Zerdüşt yaa Zerdeşt. Pɩtɩŋna pʊ yɔɔ nɛ tɔbɩŋ lɛɛŋ nɩɣ wɛɛ. Zer (sʊtʊ lɩm caʊʊ kurde kʊnʊŋ taa) lɩna tɔmpiye zêr nɛ ɖɩ-tɔbʊʊ se sika, deşt tɔbʊʊ se kɛdɛŋga, kɛlɛ keekeke taa ɛlɩzɩ tɔmpiye dest tɔbʊʊ nɛ ɛtɔŋ se pɩkɛ nandaka. Zerdest tɔbʊʊ kɛlɛ se weyi ɛɖɔka e-nesi taa kɛ sika yɔ pɩlɩna hama laɣsɩ nzɩ ɛlakaɣ yɔ. Yaa nabʊyʊ taa lɛ Zerdest pɩzaɣ pɩkɛ se ɛyʊ weyi ɛwɛ sika kɛdɛŋga taa yɔ. Zoroastre kaamʊ mʊntʊsʊʊ kɩlɩna Ahura Mazda ɛsɔ cɔlɔ, ɛlɛ ɛɛwɛna pɩnzɩ 30. Kɛlɛ ɛsɩɩ ɛsɔ sɛtʊ tɔm paɣtʊ naa nɛ eyele nɛ ɛ-halʊ pɩsɩ ɛ-laŋɩyɛ, ɛ nɛ e-piyaa nɛ ɛ-ɖɛtʊ Maidhyoimangha. Krɛsɩ ɛyaa pazɩ pɛcɛtɩ tɔm ɛ-yɔɔ piŋ kɔzɩ kɔzɩ ɛ-pɩjayʊ tɔm. Pline cɔlɔ lɛ, se pɩwɛ ɛzɩ kɩyakʊ ŋgʊ paalʊla Zoroastre yɔ ewoŋga nɛ ɛpaɣlɩ kɩsɩŋgɩlɩtʊ taa.
Lɔɔʊ kondoloko
Lɔɔʊ kondoloko kɛna kondoloko ŋgʊ kɩhaɣ lɔɔʊ kɛ waɖɛ kɩpɩzɩ kawa kaɖɛ naɖɩyɛ ɛzɩ tɛtʊ ndʊ lɩm kpakʊ nɛ pɩkaɣ ɖoli yɔ yaa fɛɛʊ cikpelu kɛ mbʊ yɔ. Lɔɔŋ kondolokona panɛ pɛ-tɛ wazaɣ lɛɛka kɛlɛ se ɛyʊ pɩzʊ ɛkpaɣ mɛlɛ tɛ kitizuu nɛ hayʊ iŋ nɛ ɛpɩzɩ etii.
Lɔɔʊ kondoloko kʊnɛ kɩsɩŋna ɛyʊ ɛpɩzɩ ɛɖɛɛ lɩm yɔɔ yaa papɩzʊ ɖɔɖɔ paɖʊ habɩyɛ kɛ lɩm mbʊ pʊ-yɔɔ mbʊ pʊyɔɔ yɔ kondoloko wɛɛ. Lɔɔʊ ŋgʊ kɩwɛ ɖenɖe payaɣ se Miidii yɔ, paɖʊ lɔɔʊ kondolokop ŋgʊ nɛ payaa-kʊ se Hɛrɩbɛtɩ lɔɔʊ kondoloko. Papɩzʊ paɖʊ lɔɔŋ kondolokona mba ɖɔɖɔ sulukuŋ kpasɩ ñʊʊ yɔɔ; ɛzɩ Fontinɛtɩ yɔɔ paɖʊ mɛlɛnaa kɩkpazɩnaʊ yɔ. Lɔɔŋ kondolokona wɛna paa ɛzɩmtaa kɛ nɔnɔsɩ naalɛ nzɩ, ɩkaɖʊʊna camɩyɛ yɔ. Pɩlɩɩna lɩm sɔsɔm mbʊ lɔɔŋ kondolokonaa ɩnɛ ɩkaɖʊna paa ɛzɩmtaa yɔ, pʊyɔɔ lɛ lɔɔŋ kondolokonaa panɛ pakaɩla kpeetu, ɖoŋ nɛ walanzɩ kɛ kondolokonaa lɛɛba. Pʊyɔɔ lɛ, pʊpɔzʊ se paa ɛzɩmtaa lɛ pɔcɔŋna ki-tilima tɛɛ camɩyɛ ɖoŋɖoŋ nɛ kɛkpɛdɛsaɣ nakayɩ ɛtaala wiɖiyi.
Kacalaɣ lɔɔŋ kondolokonaa mba pohuya yɔ pɩɩkɛna pɩnzɩ mɩnɩŋ XVII taa. Pɩɩkɛna alɩwaatʊ ndʊ pohuyaɣ Miidii lɔɔʊ yɔ. Lɔɔʊ kondoloko ŋgʊ kɩkɩla ɖaalʊ kɛ Erɔpʊ taa yɔ, ŋgʊ lɛ Mɛgdebʊrgi nɛ kɩwɛ Ɛlbi yɔɔ kɛ Caama tɛtʊ taa. Ɛlɛ lɔɔʊ kondoloko ŋgʊ kɩɩkɩla ɖaalʊ ɖooo pɩnzɩ 1896 nɛ pɩsɩɩna 2003 yɔ, pɩɩkɛna Briyaari lɔɔʊ kondoloko, Fransɩ ɛjaɖɛ taa. Caama ñɩŋgʊ kʊnɛ kɩɖaalakɩŋ taa wɛna mɛtanaa 918 nɛ Fransɩ ñɩŋgʊ ñaawɛna mɛtanaa 662. Lɔɔʊ kondoloko ŋɣʊ kʊkʊ kɩla kʊkʊyɩmɩŋ yɔ, ŋgʊ lɛ Pɔnciltɩ nɛ kɩwɛ Bartɔnɩ.
Yoŋ loluu nɛ i-nɩmaŋɖɩɣʋ: lɛɣtʋ nɛ aɖaŋnaa
Yoŋ lòluu nɛ i-nɩmaŋɖɩɣʋ: lɛɣtʋ nɛ aɖaŋnaa
Laŋhɛzɩyɛ alɩwaatʋ taa:yee ɛyʋ ɛkpɛlɛkɩ sukuli taa yaa ɖɩkpɛlɛkɩyɛ paa nɖɩ ɖɩ-taa yoŋ hɛzʋʋ lɛɣtʋ yɔ, ɛpɩzɩɣ ɛlakɩ lakasɩ ǹzɩ sɩñɔɔzʋʋ yɔ you alɩwaatʋ taa. M̀bʋ ɛkpɛlɛkaa yɔ, piyeki nɛ ɛwɛɛna lɔŋsɩŋɖɛ, wɛtʋ kɩbandʋ nɛ pɩzɩtʋ ɛzɩ: tɩdaʋ, niyelɔŋ, toovenimyɔɔdʋ, ŋgbɛyɛɖʋʋ, nɔɔyʋ yɔɔ kiikpilinaʋ, yɔɔdɩɖɩyɔɔdɩ kɩbam, nɛ ɖamacamɩyɛtɔmnɩʋ
Yoŋ nɛ ɖamayɔɔhɔzɩŋkpaɣʋ wɛɛkɩɣ mbʋ yɔ pʋɖɔɔ: weziŋ lesuu, ñɩm lessu, samaɣ tomnaɣ fɛyɩ kɔ-yɔɔ, ɛyʋ nandʋ fɛyɩ ɛ-yɔɔ, tɛyʋʋ, tʋ̀ʋ́ʋ̀, ɛyaa kʋʋ, tabakʋʋyaɣñɔʋ kɛɖɛlɛsaɣ nɛ ñʋʋdaafɛyɩtɔm (délinquance, ñʋʋdaatɛmatɔm, ɛjaɖɛnɛɖɩyɔɔñɩm nɛ samaɣwazaɣwondu pɛ-wɛɛkʋʋ, ɛyaa kɛɣ tɛtʋ, kʋdɔmɩŋ, ñʋʋdatɛmatɔm, pakpanɛɖoŋkʋzʋʋ nɛ kʋzʋʋ kadadayaɣ, samaɣ camɩyɛcaɣʋ tʋma ɛɛdasɩɣ ɖɔm camɩyɛ, ɛzɩ sukulinaa, ɖɔkɔtɔnaa mbʋyɔ, pp.
You alɩwaatʋ taa, Kedeŋga Kpeekpe yɔɔ Ɛyʋñʋʋyabʋ Waɖɛ (DIH) cɔŋnɩna yoŋ nɛ ñaɖɩŋ tɔm yɔɔ. DIH kandayɩɣ ɛyaa mba you ha-wɛ ɛjandʋ yɔ, pe-weziŋ nɛ pɛ-ɛyʋtʋ pɔ-yɔɔ, nɛ kɩlakɩ se ɛyaa ɛdaakɩlɩ you siziŋ nɩʋ. Paɣtʋ ndɩndɩ paɖʋwa nɛ tɩpasɩɣ you lɛɣtʋ nɛ ki-wondu ɖoŋ nɛ tuhuuzuu mba paalakɩ you yaa paadasɩɣ you labʋ yɔ, pɔ-yɔɔ. DIH kɛna you alɩwaatʋ taa ɛyʋ wezuu yɔɔ kandayʋʋ paɣtʋ, kɩɩlɛɛzɩɣ ɛyʋ waɖɛ yɔɔ kandayʋʋ paɣtʋ, tʋtʋ ñakandayɩɣ yɔɔ paa alɩwaatʋ ndʋ. Ɛyʋ waɖɛ paɣtʋ hɔɔlɩŋ ɩnʋ ɩ-nɩɩlɛ, itekiɣ ɖama nɛ ɩsɔzʋʋ ɖama ɖoŋ.
Pàɖʋ Kedeŋga Kpeekpe yɔɔ Ɛyʋñʋʋyabʋ Waɖɛ wɩlʋʋ nɛ kpɛlɛkʋʋ tàmaɣ nakɛyɛ nɛ payaɣ-kɛ se “Ɖɩtazɩ Kedeŋga Kpeekpe yɔɔ Ɛyʋñʋʋyabʋ Waɖɛ paɣtʋ taa” (EDH).
Yoŋ kaʋkaɣʋ kɛna Ajɛyakɩgbɛndʋʋ Ƞgbɛyɛ taa kɩlabɩm taa sɔsɔm nabʋyʋ, ɛzɩ kɩ-tamaɣnɛpaɣtʋɖʋʋ takayaɣ taa kɔɔnɔɔ cɛcɛyaɣ yɔɔdʋʋ ndʋ yɔ. Kɛlɛ, kpaɣna pɩnaɣ 1980 nɛ kɛ-sɩndaa pɩnza hiu nzɩ sɩtɩŋgaa yɔ nɛ sɩ-tɛm, ñaɖɩŋ hɔyʋʋ lɛɣzɩ wɛtʋ kiya. Ɖoo’lɛ, ajɛya yowaɣna, lɛɛlɛyɔ, ɛjaɖɛ kʋɖʋmɖɩyɛ taa ɛyaa younina ɖama. Ɛyaa mɛndɛkɛ sɔɔjawaa wɛ́ɛ hɛkʋnɛhɛkʋ, pɩ́kɩlɩna se nabʋyʋ taa lɛ, ḿba yoyaa paŋnɩna ɛsɛ.
Pɩnaɣ 1990 kiŋ yoŋnɩmaŋɖɩɣʋ sɔzɩ kpegbeka, ɛlɛ Takayaɣtaamayʋ Sɔsɔ, Boutros Boutros-Ghali, lɩzɩ tamaɣ ŋga nɛ ɛyaa-kɛ se An Agenda for Peace (Ɖikuli kamanaŋ nɛ ɖɩkɔna laŋhɛzɩyɛ) yɔ, ka-hɩɖɛ taa. “Kɩjɛkʋjɛbʋ diplomasii” yɔɔ tàmaɣ ŋga kakɩlɩ ñʋʋ siɣuu nɛ kacaɣ se “pála pɩ-tɩŋgɛ nɛ pakaɣ ñaɖɩŋ nɩmaŋ, nɛ ɖenɖe ñaɖʋʋ tɛma pazʋʋ hɔyʋʋ yɔ, pála hɛɛ nɛ pɩsɩɩna fɛyʋʋ pɩdaakpa pʋʋ, nɛ kʋ̀hɔyɩ ɖenɖe yɔ, kɩ́sɩɩna peeɖe kɩdaataana lalaa”.
Kɩjɛkʋjɛbʋ diplomasii lʋkɩ se ɛyaa ɩɖʋ sɔɔlɩm nɛ ɖenɖe ñɔsɩ kʋyʋʋ nɛ pɩwɩlɩɣ se pɩcaɣ tuluu yɔ, pɛcɛ kɩjɛkʋ, pákatɩɣ yoyaa nɖekenɖeke, pa nɛ wɛ pɔcɔɔlʋʋ, pɛhɛzɩɣ pa-laŋga nɛ papɩsɩɣna yoyaa lalaa yɔɔ nɛ péyéle nɛ ɖamayɔɔdɩnaʋ wɛɛ, cɔɔlʋʋ nɛ ɖamanɩnaʋ wɛɛ, nɛ tɔm taa tɛyʋʋ wɛɛ, ɖɩnɛ lɛ, pɩ́sa nɛ páɖɩzɩɣ youmiŋ ɖoo ɛ-ɖɩpʋʋlɩyɛ nɛ pápɩzɩɣ páyaɣdɩɣ nikaɣlɩm nɛ pɛ́hɛzɩɣ ñaɖɩŋ ajɛya taa nɛ ajɛya hɛkʋdaa. Kɩjɛkʋjɛbʋ diplomasiiwazɩɣ ñaɖɩŋ loluu, yoŋ ɖɩzʋʋ nɛ laŋhɛzɩyɛ kɔnaʋ pa-taa.
Pɩnaɣ 1997, paɖʋ kɔmisiyɔɔ ŋgʋ nɛ payaɣ-kʋ se Commission Carnegie se kʋcɔna yoŋ weyi ɩkɔŋna sɩm kɛɖɛlɛsaɣ yɔ i-tɔm taa yɔ, kɩtazɩ pɩ-taa camɩyɛ nɛ ɛyaa nɩɩ Pɩcaɣtuluukɩjɛkʋjɛbʋnɛ Pɩdaatuliwiɖiiɩjɛkʋjɛbʋpɔ-tɔbʋʋ.
CEDEAO taa lɛ, Pɩcaɣtuluukɩjɛkʋjɛbʋ tɔbʋʋ se, ñɔsɩ ñɛyɩ ɖeli se pɩcaɣ tuluu, nɛ ɛyaa la m̀bʋ se pɩ́sɩɩna fɛyʋʋ yɔ, ɛzɩ pamakʋʋ kubusi nɛ pacɩkɩ ɛyaa cɩkpalʋʋ se nabʋyʋ caɣ labʋ yɔ, pákatɩɣ yoyaa nɖekenɖeke, pa nɛ wɛ pɔcɔɔlʋʋ nɛ ṕamʋʋ po-youwondu kɩjɛkʋ nɛ petiyuu youhɛzɩyaa koyindinaa tɛ yaa pákakɩ CEDEAO laŋhɛzɩyɛ sɔɔjanaa pɛ-hɛkʋdaa se payasɩ-wɛ kɩjɛkʋ yɔ.